ועדת הכלכלה, כנסת 18, פרוטוקול מספר 684, 2011-12-12 08:30

כרמל שאמה-הכהן: בוקר טוב.

כרמל שאמה-הכהן: אנחנו פותחים ישיבה ראשונה היום של ועדת הכלכלה.

כרמל שאמה-הכהן: על סדר היום הצעת חוק הפצת שידורים באמצעות תחנות שידור ספרתיות, התשע"א -2011, לרבות בקשות לדיון מחדש ודיון מחדש.

כרמל שאמה-הכהן: אנחנו מקווים שזה הדיון הסופי בעניין הזה - -

יואל חסון: זה הדיון הסופני, אני חושב.

כרמל שאמה-הכהן: חבר הכנסת חסון, זה לא קרקס פה.

יואל חסון: כבר אתה מתחיל.

כרמל שאמה-הכהן: לא, אתה התחלת.

כרמל שאמה-הכהן: אנחנו מקווים שזה הדיון הסופי לא בגלל שאנחנו לא אוהבים את המוזמנים פה, אלא מכיוון שהבשורה האמיתית שבתכלית החוק הזה ובבסיס החוק הזה זה ה-DTT, שאזרחי ישראל ממתינים לו כדי לעבור ממצב מוגבל של חמישה ערוצים ל-20 ערוצים כמעט.

כרמל שאמה-הכהן: רובנו קראו הבוקר את אותה כתבה משווה ולא מחמיאה למדינת ישראל ביחס למה שמוצע לצופים במדינות אירופה במישור הזה.

נחמן שי: איפה זה היה?

כרמל שאמה-הכהן: בעיתון "דה-מרקר".

כרמל שאמה-הכהן: לגבי הנושא שמלהיט פה את הרוחות:

כרמל שאמה-הכהן: בקשת ערוץ 10 לדחיית החובות" – אני חושב שוועדת הכלכלה נתנה מקסימום הזדמנות לכל הצדדים המעורבים לנסות להגיע למשהו שאפשר לגבש לו רוב בהסכמה.

כרמל שאמה-הכהן: דחינו – שברנו שיאים – בדחיית הדיון למרות רצונות של חלק מחברי הוועדה לסיים את הנושא כמה שיותר מהר.

כרמל שאמה-הכהן: השתמשנו בכל אפשרות שעומדת לרשות הנהלת הוועדה ולרשותי כיושב ראש כדי לאפשר לערוץ 10 להגיע לפתרון.

כרמל שאמה-הכהן: אבל ועדת הכלכלה היא לא קרן חילוץ – לא של גופי תקשורת ולא של גופים עסקיים אחרים.

כרמל שאמה-הכהן: אותנו מעניינת מפת התקשורת, פחות מעניינת אותנו זהות הבעלים, זהות המנכ"לים.

כרמל שאמה-הכהן: אותנו מעניין שיהיה ריבוי ותהיה בחירה גם בערוצי החדשות - -

נחמן שי: אתה עושה ההפך.

כרמל שאמה-הכהן: אני מבקש לא להפריע.

כרמל שאמה-הכהן: - - גם של הצופה הישראלי ולדמוקרטיה הישראלית תהיה יותר מחברת חדשות אחת, ושלצופה הישראלי שמתעניין יותר בתוכן תהיה אפשרות לבחור בערוץ מסחרי כזה או אחר ולא יהיו מונופולים בתחום התקשורת לא במישור התוכן ולא במישור החדשות.

כרמל שאמה-הכהן: ערוץ תקשורת, לרבות ערוץ 10 שנזקק לטובות ולנדבות מוועדת הכלכלה אינו ערוץ שאנחנו רוצים בו, אינו גוף תקשורתי ראוי, ובהגדרה אינו יכול לשמש כלב שמירה של הדמוקרטיה.

כרמל שאמה-הכהן: במקרה הטוב זהו פודל שאינו יכול לנעוץ שיניים כפי שהיינו מצפים מגוף תקשורת ומייעודו.

כרמל שאמה-הכהן: לדעתי, הכשל הבסיסי בענף התקשורת, נציגיו ואלה שאחראים לו – אינם נמצאים פה.

כרמל שאמה-הכהן: מיום ליום יותר מתחוור לי שהבעיה ששוק התקשורת אינו יכול לשאת את כל הפלטפורמות או מתקשה לשאת – אנחנו רואים את הקשיים הרבים – נעוצה בכשל שקיים בשוק הפרסום בין משרדי הפרסום וגובה העמלות לבין הפלטפורמות.

כרמל שאמה-הכהן: ועדת הכלכלה מתכוונת – ואני אוביל את המהלך הזה – לבצע בחינת עומק, לרבות הדברים שאמורים בדוח שטרום, כדי אולי לקדם רפורמה גם בתחום הזה, שתאפשר זרם של מימון תשלומים גדול יותר מעוגת הפרסום למי שאחראי על השוק; וזה ערוצי הטלוויזיה, העיתונים ושאר העוסקים בדבר.

כרמל שאמה-הכהן: דבר אחד ברור: הוועדה תדאג לפני נעילת החוק – לא יהיה מונופול לא בתוכן ולא בחדשות.

כרמל שאמה-הכהן: אני לא מתייחס כרגע לשידור הציבורי, אני מדבר בתחום המסחרי.

כרמל שאמה-הכהן: אנחנו נבהיר לכל השחקנים המעורבים בדבר, והם יקבלו את ההחלטות בהתאם לנתון הבסיסי הזה.

כרמל שאמה-הכהן: לא יהיה מצב עולם, אולי רק לזמן מאוד קצר, שבו תהיה חברת חדשות אחת במדינת ישראל - -

קריאה: תהיה זמן קצר.

כרמל שאמה-הכהן: - - ולא יהיה מצב עולם שבו יהיה ערוץ תוכן מסחרי אחד - -

קריאה: מה זה "מצב עולם"?

נחמן שי: זה "רואים עולם".

כרמל שאמה-הכהן: חברים, אנחנו עוד נדון על זה.

אסף אמיר: "זמן קצר", 20 שנה.

כרמל שאמה-הכהן: אני מבקש לא להפריע.

כרמל שאמה-הכהן: מי שהדברים לא ברורים לו יכול להתייעץ עם השכנים שלו לשולחן.

כרמל שאמה-הכהן: לא נאפשר, ואנחנו נשתמש בכלי חקיקה ובהוראות חסרות תקדים שחלקן יהיו דרסטיות לגבי טיפול והעברת מסר ברור.

כרמל שאמה-הכהן: כל אחד מהשחקנים שאמור לקבל החלטות בקרוב כבר ישקול אותן לפי כללי המשחק החדשים.

כרמל שאמה-הכהן: אנחנו מקווים, וגם מאמינים, ואני חושב שזאת גם דעתו של השר, שערוץ 10 ימשיך לשדר בניגוד לתחזיות השחורות.

כרמל שאמה-הכהן: זה היה חלק מאמצעי לחץ על חברי הוועד – לחץ שהוא לגיטימי, אני לא אומר שהוא לא לגיטימי – אבל האסטרטגיה הזאת לא הצליחה.

רוברט אילטוב: יש לך מידע שהוא ייסגר?

כרמל שאמה-הכהן: אין לי מידע לא שהוא ייסגר ולא שהוא לא ייסגר; אני אמרתי שאנחנו מאמינים ומקווים ומתוך הערכה שביצענו שהערוץ לא ייסגר.

כרמל שאמה-הכהן: זה המצב האופטימלי, שיימצא לערוץ 10 פתרון אמיתי, שהוא יהיה איתן מבחינה פיננסית, יעמוד על רגליו, ימשיך לשדר, ימשיך לפרסם, וגם תחקירים, חבר הכנסת מולה – אין לנו בעיה, ואפילו יכפיל את קצב התחקירים.

כרמל שאמה-הכהן: זה רק יעשה טוב לכולם.

כרמל שאמה-הכהן: אנחנו נתחיל, כמובן, את הדיון ברשות הדיבור לשר התקשורת והרווחה גם - -

משה כחלון: גם.

כרמל שאמה-הכהן: מר משה כחלון.

נחמן שי: חלק עוברים מתקשורת לרווחה.

כרמל שאמה-הכהן: בבקשה, כבוד השר.

משה כחלון: בוקר טוב, אדוני היושב ראש, חברי הכנסת, אורחים.

משה כחלון: אני הגעתי לכאן כי באמת חשוב לי להגיד מספר דברים בפתח הישיבה גם לחברי הכנסת וגם לזכיינים, לאורחים.

משה כחלון: לפני שנתיים התחלנו את חוק הרישיונות, ובשפה הכי פשוטה – שרפנו שנה שלמה.

משה כחלון: התחלנו בחוק הרישיונות, וחלק גדול מחברי הכנסת שיושבים פה לקחו חלק גם בדיונים, לא רק בהצבעות, כי אנחנו הבנו שזה מה שייתן מענה לשוק הטלוויזיה במדינת ישראל.

משה כחלון: הבנו שלחיות בזיכיון כשהנכס הוא לא שלך אז לא כדאי לך להשקיע ואתה לא יכול לקבל ערבויות, ובכל זאת זה לא נכס, זה לא עסק, זה דבר שמתכלה במועד, ואין לזה שום ערך.

משה כחלון: לכן ועדת הכלכלה השקיעה מאות שעות גם בכפר המכבייה וגם בהרצליה וגם פה, כדי לקדם את נושא הרישיונות.

משה כחלון: אני לפחות האמנתי שרישיונות זה המוצא היחיד לחלץ את שוק הטלוויזיה מהמשבר שהוא נמצא בו.

משה כחלון: היו לנו ויכוחים גדולים וקשים גם עם היוצרים וגם עם חלק מהזכיינים על השיטות, ואם יישאר אפיק 22 או לא יישאר וערוץ 10.

משה כחלון: עברנו פה ימים ושעות מרתקים.

משה כחלון: היום אנחנו במצב שצריכים לקבל את ההחלטה הזאת – אנחנו מיישמים את הרפורמה או לא מיישמים את הרפורמה.

משה כחלון: לדעתי, צריך ליישם את הרפורמה וצריך לעבור לרישיונות, כל אחד בקצב שלו, כל אחד בתנאים שלו.

משה כחלון: אם ל"רשת" כרגע זה לא כל כך נוח והיא רוצה לצאת ב-2015 – תבורך, ואם "קשת" רוצה לצאת עכשיו, ולצורך זה היא צריכה החזקה משותפת – גם תבורך.

משה כחלון: חברי הכנסת צריכים לעזור לנו בחלק הזה לקדם את הרפורמה כי אנחנו בכל זאת עבדנו עליה, האמנו בה.

משה כחלון: ולא קרה שום דבר, דרך אגב; יש המון רעש והמון רוחות והמון ברקים, אבל בשטח לא קרה כלום.

משה כחלון: זה טבעי שלקראת המועדים הנקובים אנשים מנסים לשפר עמדות, וזה בסדר.

משה כחלון: על כל פנים לגבי ההחזקה של "קשת" ו"רשת" אני אומר פה בקול צלול וברור: אני תומך בזה, אני חושב שזה נכון.

משה כחלון: יושב ראש הוועדה דיבר על בעיות שיכולות להתעורר.

משה כחלון: אנחנו לא יכולים כרגע לחוקק חוק לפי תרחישים.

משה כחלון: יהיה תרחיש – הכנסת קיימת, הוועדה קיימת – אפשר לשבת ולדון בכל תרחיש או בכל שינוי שקורה בשוק.

משה כחלון: אבל היום קצת קשה ומסובך, לדעתי, נגיד אם אלה יסגרו ואם אלה יפתחו ואם אלה יתפצלו.

משה כחלון: צריך לתת את ההחזקה המשותפת הזאת לשלוש שנים, כפי שסוכם, וזהו.

אסף אמיר: סוכם?

אסף אמיר: סוכם ב-2015, לא סוכם אף פעם – צריך לשנות את החוק, נדמה לי.

אסף אמיר: זה לא סוכם.

משה כחלון: אני סיכמתי.

אסף אמיר: רק שנבין.

אסף אמיר: גם מן הסתם, אם אנשים שמעוניינים בזה.

משה כחלון: קודם כול, לא מן הסתם.

אסף אמיר: לא מן הסתם.

משה כחלון: אסף, אני מאמין בזה.

משה כחלון: אתה יכול לבוא לפה ולומר את דבריך.

משה כחלון: אני מאמין בזה, אני חושב שזה נכון.

משה כחלון: לך ולי היו הרבה שיחות גם בנושא של הרישיונות.

משה כחלון: גם כן לא אהבתם את זה יותר מדי, אני חייב לומר את האמת - -

אסף אמיר: זה הוכיח את עצמו, אנחנו בסוף נשארים עם שני ערוצים וחדשות אחד מכל רפורמה מפוארת שהייתה צריכה - -

משה כחלון: עוד לא נשארנו עם חדשות אחד.

אסף אמיר: רפורמה מפוארת.

נחמן שי: - - -

כרמל שאמה-הכהן: חברים, נא לאפשר לשר לומר את דברו בעניין ערוץ 10.

משה כחלון: ערוץ 10 – אני אמרתי לכל אורך הדרך, ואני אומר גם היום.

משה כחלון: כשנכנסתי לתפקיד המשבר הזה היה המשבר הראשון שטיפלנו בו יחד עם ועדת הכלכלה, ואז ביצענו מספר הקלות לערוץ.

משה כחלון: אמנם לא כספיות, אני חייב לומר את זה בצורה הכי ברורה.

משה כחלון: ערוץ 10 שילם עד השקל האחרון.

משה כחלון: דחייה, שינויים – דברים לגיטימיים שקורים בשוק העסקי – הוא שילם את הכסף.

משה כחלון: מדינת ישראל לא ויתרה לערוץ 10 על שקל, לפחות לא בתקופה שלי.

משה כחלון: היו קצת בעיות עם מחויבויות רגולטוריות – גם זה הסתדר.

משה כחלון: נכון לעכשיו, עד כמה שאני יודע, ומנשה יתקן אותי אם אני טועה, אני חושב שהם עמדו בכל המחויבויות שלהם.

משה כחלון: הנה, הם מהנהנים בראש.

משה כחלון: ערוץ 10 לא חייב שום דבר לאף אחד.

משה כחלון: לפחות לא לנו.

משה כחלון: לדעתי, צריך לעשות הכול כדי שהערוץ הזה יישאר.

משה כחלון: הערוץ הזה ישדר.

משה כחלון: לערוץ הזה יש מספר תפקידים בנוסף למאות עובדים שהוא מחזיק ולמאות מיליונים שהוא מגלגל בשוק.

משה כחלון: הבידור שהוא נותן בנוסף לערוצים אחרים – יש אנשים היום בכל חלקי הארץ שלא תמיד יכולים ללכת להצגה, לא תמיד יכולים ללכת לתיאטרון, ופותחים טלוויזיה – פותחים ערוץ 2, פותחים ערוץ 10 ונהנים מזה, מחדשות מפלורליזם.

משה כחלון: צריך לעשות הכול כדי להשאיר את הערוץ הזה, לאפשר לו לשדר.

משה כחלון: זה טוב לכולנו.

משה כחלון: לכן העמדה שלי היא ברורה – לעשות הכול כדי שהערוץ הזה ימשיך לשדר.

משה כחלון: לומר לכם אם עכשיו ידחו לו, ייתנו לו 40 מיליון או לא ייתנו לו?

משה כחלון: אני לא נכנס לדבר הזה.

נחמן שי: מהי עמדתך?

משה כחלון: העמדה שלי היא שצריך לאפשר לו לשדר.

יואל חסון: יותר חשוב מהעמדה – מה אתה עושה בשביל זה?

משה כחלון: אני בא לפה ואומר.

משה כחלון: יצאתי ב-6:00 בבוקר מחיפה בשביל זה.

יואל חסון: מה זה עוזר?

משה כחלון: מה חשבת?

משה כחלון: יש לי דברים אחרים, תאמין לי.

נחמן שי: זה ברור, אבל עמדתך מאוד חשובה, השר.

נחמן שי: כשאתה אומר שצריך לאפשר להם, זאת אומרת שצריך ללכת לקראתם.

משה כחלון: ברור.

שלמה מולה: איך אבל?

נחמן שי: בסדר, הוא אמר.

משה כחלון: אתם פה.

משה כחלון: אתם רוצים לעשות משהו אחר?

קריאות: - - -

יצחק וקנין: דברים ברורים ומוחלטים.

יצחק וקנין: יותר מזה לא צריך.

נחמן שי: הוא גם בא מחיפה, זה לא פשוט.

יוליה שמאלוב-ברקוביץ: אפשר במקרה הזה לתת - - -

כרמל שאמה-הכהן: מילא שניים מפריעים, שלושה מפריעים?

איתן כבל: אני מבין שהשר מתכוון שאפשר לתת להם את הדחייה.

משה כחלון: דרך אגב, המלצתי את זה בפני האוצר.

איתן כבל: בסדר, חשוב.

משה כחלון: אני המלצתי את זה בפני האוצר כבר לפני הרבה זמן.

משה כחלון: זאת העמדה שלי בשני התחומים.

משה כחלון: מר אילטוב, אתה צריך להקשיב היטב.

רוברט אילטוב: מה שברור לי שאתה שומע טוב.

משה כחלון: ברור לך שאני מדבר טוב.

משה כחלון: על כל פנים, אלה העמדות שלי בשתי הקושיות האלה.

משה כחלון: הדבר השלישי שאני ממש מבקש, אדוני היושב ראש, כפי שאמרתי – בסוף אנחנו פה לצורך ה-DTT.

משה כחלון: הרבה מאוד אנשים במדינת ישראל מנויים לחברות טלוויזיה מסחריות ומשלמים הרבה מאוד כסף.

משה כחלון: אנחנו חייבים לסייע להם.

משה כחלון: אני בינתיים לא מקבל שום סעד, לא מכבלים, לא מ-HOT ולא מ-YES; לא מקבל חבילה צרה - -

כרמל שאמה-הכהן: חקיקה.

משה כחלון: חקיקה, גם זה יגיע.

משה כחלון: יש לנו כרגע חקיקה ביד כרגע, ואנחנו תפסנו על זה טרמפ ב"קשת", "רשת", ב-10, במיליון דברים.

משה כחלון: אנשים משלמים יום-יום מאות שקלים מעבר למה שהם צריכים לשלם.

משה כחלון: ממש ככה.

משה כחלון: 300-250-220 שקל בחודש.

משה כחלון: זה הרבה.

משה כחלון: ואני אומר לחברי הכנסת, תעזרו לנו לגמור את ה-DTT.

משה כחלון: היתר לא אכפת לי – שימו בצד, תעשו מה שאתם רוצים.

קריאה: עידן פלוס, השר.

משה כחלון: עידן פלוס, סליחה.

כרמל שאמה-הכהן: כבוד השר, אני מבטיח לך שלא יהיו ישיבות בעניין הזה בחודש ינואר.

משה כחלון: לא, אנחנו צריכים לסיים את זה.

כרמל שאמה-הכהן: אנחנו גומרים עם זה, מסיימים עם זה.

כרמל שאמה-הכהן: אני מקווה שעוד היום, אני מאמין שעוד היום.

משה כחלון: אנשים לפעמים משלמים 8%-7% מהמשכורת החודשית שלהם.

משה כחלון: מה אנחנו מתכוונים לעשות שם?

משה כחלון: להכניס טלוויזיה ייעודית?

משה כחלון: להכניס 9, להכניס 24 - -

שלמה מולה: 33.

משה כחלון: 33 כבר בפנים.

משה כחלון: אתה תמיד ב-delay.

משה כחלון: זאת הבקשה שלי.

משה כחלון: אני רציני.

משה כחלון: אנחנו פה גורמים עוול לציבור של מאות אלפי אזרחים שמחכים לזה.

משה כחלון: בחמישה ערוצים קצת קשה להם, ויש לנו כמעט 13% חדירה, נכון?

משה כחלון: בואו נעזור לאנשים האלה.

משה כחלון: האנשים האלה מחכים לזה.

משה כחלון: בינתיים חברות הטלוויזיה המסחרית חוגגות, גובות סכומי עתק, מוכרים מאה ערוצים, מאתיים ערוצים לאנשים שלא צריכים יותר מ-12-10 ערוצים, ואנחנו פה, עם כל הכבוד לכולם - -

יצחק וקנין: - - -

משה כחלון: אז אני מבקש גם מחברי הכנסת, תפרידו, תעשו כל מאמץ.

משה כחלון: בכל זאת אתם הריבון פה.

משה כחלון: אני לא אשב פה ואצביע, אפילו זכות הצבעה אין לי.

משה כחלון: אני מבקש – תעזרו לציבור הזה ולנו כדי לסיים את הנושא הזה של עידן פלוס, שלא יהיו לי בעיות עם מנשה.

משה כחלון: תודה רבה.

כרמל שאמה-הכהן: תודה רבה, כבוד השר.

כרמל שאמה-הכהן: אני לא צריך, כמובן, להזכיר לך שאתה השר המועדף בוועדה, ולכן גם סדר העדיפות נקבע בהתאם.

כרמל שאמה-הכהן: לכן – אל דאגה, אנחנו נסיים לך את זה בהקדם.

כרמל שאמה-הכהן: נפתח בנושא הראשון לדיון.

כרמל שאמה-הכהן: זאת בקשה לדיון מחדש שלי ושל שר האוצר בעניין סעיף 13 – משדר ערוץ נושאי.

כרמל שאמה-הכהן: אנחנו בעצם בסעיף שהוצבע והיה לו רוב, כמו שאני זוכר, וביקשנו רביזיה?

איתן כבל: אני רוצה להזכיר שפנינו אל חבר הכנסת אילטוב בדחילו ורחימו להגיע להסכמות בעניין, והוא הבטיח לחזור עם הסכמות בהתאם לרוח הדברים בוועדה, ואני מאוד מקווה שאכן כך הם פני הדברים.

איתן כבל: אני רוצה להזכיר גם לחבריי.

רוברט אילטוב: משרד האוצר לא חזר אליי, לכן העמדה שהייתה בוועדה מקובלת עליי.

כרמל שאמה-הכהן: איזו עמדה?

נחמן שי: תסביר רגע במה מדובר.

רוברט אילטוב: חברי הוועדה ביקשו להוציא מההתייעצות את שר האוצר, אם אני לא טועה.

רוברט אילטוב: לא הייתה על כך הסכמה.

רוברט אילטוב: העלינו את זה בפניך, נתת לנו את אורכה להגיע להסכמות, משרד האוצר התעלם, ולכן מקובלת עליי עמדת הוועדה.

כרמל שאמה-הכהן: ומה שהיה בשעתו - -

נחמן שי: - - - להוציא את האוצר.

איתן כבל: נכון, בזמנו על זה היה הדיון.

כרמל שאמה-הכהן: - - - חברי הוועדה.

כרמל שאמה-הכהן: זאת נקודה אחת.

אתי בנדלר: זה לא היה נושא של האוצר.

כרמל שאמה-הכהן: הייתה נקודה אחת לגבי התייעצות.

כרמל שאמה-הכהן: בבסיס היה הנוסח המקורי של הממשלה, והייתה הצעת הפשרה שאני העליתי והצעתי.

כרמל שאמה-הכהן: יש הסכמה לגבי איזה כיוון?

איתן כבל: הפשרה.

איתן כבל: בזמנו דיברנו שנלך לכיוון הפשרה.

כרמל שאמה-הכהן: אוקיי.

אתי בנדלר: קודם כול אני מזכירה שההצבעה היחידה שהייתה לגבי סעיף 13 הייתה על הנוסח של הממשלה, ובהצבעה הסעיף הזה לא אושר.

אתי בנדלר: דהיינו כל העניין של הערוץ הנושאי בעצם נפל מהצעת החוק.

אתי בנדלר: עכשיו יש בקשה של האוצר ושל אדוני לדון מחדש בנושא הזה.

אתי בנדלר: ככל שהוועדה תקבל בהצבעה את הבקשה - -

לאה ורון: הבקשה של חבר הכנסת שאמה הכהן התקבלה.

אתי בנדלר: היא כבר התקבלה?

לאה ורון: היא כבר התקבלה.

אתי בנדלר: אוקיי, אז אם כך, צריכים להצביע על איזו גרסה - -

כרמל שאמה-הכהן: על הגרסה שאני הצעתי.

יואל חסון: שהיא ללא שר האוצר.

איתן כבל: ללא שר האוצר.

נחמן שי: יש פה הרבה תיקונים.

איתן כבל: חבר הכנסת שי, אני רוצה להזכיר שהיה דיון שהסתכם סביב ההתעקשות.

איתן כבל: אבל על זה אמורה הייתה להיות ההצבעה.

איתן כבל: לא פתחנו שום דבר מעבר.

נחמן שי: אני זוכר.

נחמן שי: עוד לא הזדקנתי כל כך.

איתן כבל: לפעמים זה לא קשור להזדקנות.

אתי בנדלר: ההצעה היא די ארוכה.

אתי בנדלר: אני קוראת אותה במהירות.

לאה ורון: חברי הכנסת, ההצעה מונחת לפניכם נוסף להצעת החוק.

לאה ורון: כתוב עליה למעלה: "מעודכן לאחר הדיון ב-8 בנובמבר – הצעת חבר הכנסת כרמל שאמה הכהן לתיקון סעיף 13 להצעת חוק הפצת שידורים באמצעות תחנות שידור ספרתיות".

אתי בנדלר: סעיף 13 משדר ערוץ נושאי: "השר" – למחוק את המילים "ושר האוצר".

אתי בנדלר: (א) השר לאחר התייעצות עם מועצת הרשות השנייה והמועצה לשידורי כבלים ולוויין, ובאישור ועדת הכלכלה של הכנסת, רשאי לקבוע רשימה של שלושה נושאים מוגדרים ומסוימים, לכל היותר, שלגבי כל אחד מהם קיימת הצדקה שיתקיימו בעניינו שידורים במסגרת ערוץ נושאי שיופץ באמצעות תחנות השידור הספרתיות; קביעה כאמור תיעשה בשים לב, בין השאר, למגוון סוגי שידורי הטלוויזיה ואופיים ולאפשרות הפצתם של שידורי טלוויזיה של גופים אחרים במסגרת הקיבולת של תחנות השידור הספרתיות; לעניין זה – "גופים אחרים" – גופים אחרים המשדרים שידורי טלוויזיה, המפורטים בסעיף 6, ולגבי התקופה שקדמה ליום הקובע – המפורטים בסעיף 51א(א) לחוק הרשות השנייה, כנוסחו בסעיף 19(1)(א) לחוק זה; "נושא" – לרבות שפה; "ערוץ נושאי" – ערוץ טלוויזיה ש-75% לפחות משעות השידור שלו מוקדשים לנושא אחד, וששידוריו בנושא האמור משודרים במהלך 90% לפחות משעות צפיית השיא; "שעות צפיית השיא" – השעות שבין 19:00 ל-23:00, בכל יום.

אתי בנדלר: (ב) נכלל נושא ברשימת הנושאים שנקבעה לפי סעיף קטן (א), רשאית המועצה לשידורי כבלים ולוויין להעניק רישיון לשם שידורו של ערוץ נושאי כהגדרתו באותו סעיף קטן, בנושא האמור, שיופץ באמצעות תחנות שידור ספרתיות, למי שבחרה במכרז שפרסמה באישור השר וועדת הכלכלה של הכנסת, כך שתחילת שידוריו של הזוכה במכרז, בהתאם לרישיון שיוענק לו, תהיה בהתאם למועדים המפורטים להלן, ובלבד שטרם פרסום כל מכרז כאמור, נוכח השר כי לא יהיה בהענקת הרישיון כדי לסכן באופן ממשי את יציבותם של גופים משדרים אחרים או את המשך פעילותם של גופים אחרים המשדרים פרסומות: (1) לעניין משדר הערוץ הנושאי הראשון – מועד שלא יקדם ליום כ"ט בטבת התשע"ד (1 בינואר 2014); (2) לעניין משדר הערוץ הנושאי השני – מועד שלא יקדם ליום י' בטבת התשע"ה (1 בינואר 2015) ובלבד שחלפה שנה מיום תחילת שידוריו של משדר הערוץ הנושאי הראשון; (3) לעניין משדר הערוץ הנושאי השלישי – מועד שלא יקדם ליום כ' בטבת התשע"ו (1 בינואר 2016) ובלבד שחלפה שנה מיום תחילת שידוריו של משדר הערוץ הנושאי השני.

אתי בנדלר: בסעיף קטן (ג)(1) אין שינוי לעומת הנוסח שכבר הוצע בהצעת החוק המקורית, לכן אני מדלגת.

אתי בנדלר: אני עוברת לפסקה 2. 2.

אתי בנדלר: על אף הוראות פסקה (1), רשאי השר לקבוע בתקנות, באישור ועדת הכלכלה של הכנסת, תנאים שבהתקיימם יהיה רשאי להשתתף במכרז לערוץ נושאי מסוים מבקש שמתקיים לגביו סייג מהסייגים המנויים באותה פסקה אם נוכח כי הסייגים האמורים עלולים לסכל אפשרות קיום שידורי הערוץ הנושאי, ובלבד שלא יינתן למבקש כאמור או למי שקשור אליו כאמור בפסקה (1)(ב) עד (ד), רישיון ליותר מערוץ נושאי אחד.

אתי בנדלר: השאר זה בנוסח שהוצע על-ידי הממשלה.

אתי בנדלר: סעיף קטן (ד) – גם בנוסח שהוצע על-ידי הממשלה.

אתי בנדלר: סעיף (ה) הוראות סעיפים 6ה, 6ה1, 6ח, 6ח2, 6ח3, 6ט(א)(3) ו-(5), 6י(א), 6(יא) ויתר הסעיפים שהיו מנויים בהצעה המקורית יחולו, כמובן, גם לגבי ערוץ נושאי.

אתי בנדלר: זה בעצם החלת חובות מתחום התוכן.

יואל חסון: לא כל כך הצלחתי להבין את סעיף 2 על הסייגים.

יואל חסון: את יכולה להסביר לנו את סעיף 2, בבקשה?

יואל חסון: זה נותן פה סוג של פתח לצמצם סייגים?

אתי בנדלר: כן.

אתי בנדלר: פסקה 2 סעיף קטן (ג)(1) בעצם אומר מי לא יהיה רשאי להשתתף במכרז למשדר ערוץ נושאי.

אתי בנדלר: בעצם כאן זה הגבלת בעלויות צולבות.

אתי בנדלר: פסקה 2 בהצעת הממשלה בעצם אפשרה לשר לקבוע בתקנות פטור מכל אחד מהסייגים האלה.

אתי בנדלר: מה שמוצע כאן הוא שהפטור הזה יהיה, א', רק באישור ועדת הכלכלה של הכנסת; דבר שני – לא פטור גורף אלא לגבי כל ערוץ נושאי הנושא יידון מחדש; ותנאי בסיסי שנוסף בהתאם להצעה למתן פטור כזה שייקבע בתקנות, כאמור, באישור ועדת הכלכלה של הכנסת, הוא שרק אם השר נוכח שהסייגים האמורים עלולים לסכל את עצם אפשרות הקיום של שידורי ערוץ נושאי.

אתי בנדלר: זאת אומרת שאחרת לא יהיה ערוץ נושאי בכלל.

יואל חסון: כל עוד זה באישור ועדת הכלכלה זה מאזן את הדברים.

נחמן שי: אני רוצה להבין מהי ההגדרה "לסכן באופן ממשי את יציבותם של גופם וגו'".

אתי בנדלר: זאת הייתה הדרישה.

נחמן שי: אני שואל כי אני לא יודע מאיפה ההגדרה הזאת לקוחה.

נחמן שי: אני מכיר סיכומים אחרים.

כרמל שאמה-הכהן: על איזו הגדרה אתה מדבר?

נחמן שי: "לסכן באופן ממשי את יציבותם של גופים וגו'"

כרמל שאמה-הכהן: איזה סעיף?

נחמן שי: 13(ב).

נחמן שי: אני לא מבין מה זה "לסכן באופן ממשי".

נחמן שי: מי קובע?

נחמן שי: כל ערוץ שמשדר יקבע שהוא נמצא בסכנה ממשית שהוא עומד לאבד את יציבותו, ואז לא - - -?

נחמן שי: מי יהיה הגורם שיספק לנו חוות דעת?

אתי בנדלר: השר יקבל חוות דעת לצורך כל קבלת החלטה על-ידי המִנהל.

אתי בנדלר: צריך לבסס אותה על עובדות.

מנשה סמירה: אבל דובר שזה יהיה בהתייעצות עם המועצות.

מנשה סמירה: שוק הפרסום או הרשות השנייה לא שייכת - -

נחמן שי: אתם בכלל לא מופיעים פה, זה לא אצלכם.

מנשה סמירה: לא משנה, אבל התייעצות - -

נחמן שי: לכן אני שואל.

נחמן שי: זה ברור לי.

נחמן שי: הניסוחים האלה מזמינים הרבה צרות בעתיד.

נחמן שי: מספיק אנחנו מנסים - - -

אתי בנדלר: הניסוחים נעשו על-ידי בהתאם להנחיית הוועדה.

אתי בנדלר: בהתאם להנחייתו של יושב ראש הוועדה ולמה שדובר בוועדה.

אתי בנדלר: הניסוחים האלה באו באמת להגביל - -

כרמל שאמה-הכהן: את רואה בזה איזשהו טריק לשנות את זה עכשיו?

כרמל שאמה-הכהן: הוא הניח הנחה שמישהו רוצה לעשות טריקים.

כרמל שאמה-הכהן: איך שהיא רוצה היא תנסח את זה.

אתי בנדלר: אני אסביר.

אתי בנדלר: הניסוחים האלה באו באמת כדי להגדיל בצורה משמעותית את האפשרות לייסד ערוצים נושאיים ולהבטיח שערוץ נושאי יוקם אך ורק אם באמת יסתבר שאין דרך אחרת לתת מענה לנושא מסוים.

נגה רובינשטיין: להבנתי, יש כאן שלושה שלבים: השלב של בחירת הנושאים שבהם יהיו ערוצים נושאיים שזה בעצם סעיף 13(א) שיש כאן השר או באישור ועדת הכלכלה; השלב השני שהוא שלב המכרז; והשלב השלישי שבו יש שיקול דעת לגבי הוספת ערוצים נוספים.

נגה רובינשטיין: בשלב השני של בחירת המכרז התוספת "באישור השר וועדת הכלכלה של הכנסת" היא תוספת מיותרת.

כרמל שאמה-הכהן: ב-13(ב).

נגה רובינשטיין: ב-13(ב), כן.

נגה רובינשטיין: בשלב הראשון ובשלב השלישי אני מבינה למה יש צורך בקיום של השר, הוועדה, אולי גם התייעצות, זה בסדר.

נגה רובינשטיין: אבל כאשר מדובר בזכייה של גורם אין צורך במעורבות של שר ובמעורבות של ועדת הכלכלה.

נגה רובינשטיין: על יסוד אותם תנאים שייקבעו מלכתחילה לעניין הערוץ הנושאי ולעניין תנאי המכרז ייבחר הזוכה.

נגה רובינשטיין: אין כאן מה לעשות עם הגורמים הנוספים.

אתי בנדלר: לא.

אתי בנדלר: אם צריך להבהיר את זה אני אתקן: הכוונה הייתה שעצם היציאה למכרז מצריכה את אישור השר וועדת הכלכלה.

נגה רובינשטיין: אבל זה כתוב בהמשך: "ובלבד שטרם פרסום כל מכרז נוכח השר כי לא יהיה בהענקת הרישיון כדי לסכן באופן ממשי את יציבותם של גופים משדרים", זה נמצא שם.

אתי בנדלר: נכון, ועדיין התבקשתי להוסיף את ועדת הכלכלה.

נגה רובינשטיין: אז אני חושבת שאם כבר, צריך להוסיף: "נוכח השר וועדת הכלכלה...כי לא יהיה בהענקת הרישיון".

אתי בנדלר: אין בעיה.

אתי בנדלר: זה הערות לנוסח.

אתי בנדלר: בהחלט אני מוכנה לקבל, אבל זאת הכוונה.

דנה נויפלד: עם כל הכבוד, אני רוצה להבין.

דנה נויפלד: הוועדה או היושב ראש מבקשים אישור לפני יציאה למכרז?

אתי בנדלר: זאת הייתה הנחיית הוועדה.

דנה נויפלד: יש סמכות.

דנה נויפלד: יש גורמים מוסמכים לבחון את תנאי השוק, לבחון מתי יוצאים מכרזים, ועכשיו ועדת הכלכלה רוצה להיכנס בנעלי הרשות המבצעת ולאשר יציאה למכרז?

דנה נויפלד: אם עומדים בתנאי הסף ומתקיימים כל התנאים, והרשימה אושרה - -

יוליה שמאלוב-ברקוביץ: מה התנאים?

דנה נויפלד: התנאים כמו שהיועצת המשפטית קראה.

דנה נויפלד: מה עניין ועדת הכלכלה לאשר יציאה למכרז?

נחמן שי: אל תצרי את צעדיה של ועדת הכלכלה.

דנה נויפלד: אני לא מצרה.

איתן כבל: - - -

כרמל שאמה-הכהן: אנחנו בסך הכול רוצים לוודא לאור הטענות שעלו פה והדאגות שהתהליך הזה לא יזעזע או יגרום לקריסה של פלח של ענף התקשורת או גוף ספציפי.

כרמל שאמה-הכהן: לכן אנחנו רוצים להיות עם האצבע על הדופק.

נחמן שי: אתם עובדים לפי השיטה "ייקוב הדין את ההר" – אתם לא רואים שום דבר חוץ מ- - -

כרמל שאמה-הכהן: אנחנו רוצים בסך הכול להיות עם האצבע על הדופק.

כרמל שאמה-הכהן: אנחנו לא הגורם המחליט, אנחנו הגורם המפקח.

כרמל שאמה-הכהן: זה תפקידנו.

נחמן שי: - - -

כרמל שאמה-הכהן: מאחר שמדובר בנושא רגיש נכנסנו פה לרזולוציות.

יוליה שמאלוב-ברקוביץ: בסוף יהיה לכם נושא ולא יהיה לכם - - -

נגה רובינשטיין: העניין הוא שמעורבות מכרזית זה דבר שבדרך כלל לא נעשה במסגרת של הכנסת.

כרמל שאמה-הכהן: אנחנו לא נכנסים איתכם לפרטי המכרז.

כרמל שאמה-הכהן: אנחנו בסך הכול רוצים יד על השלטר אם מכרז יוצא או לא.

כרמל שאמה-הכהן: הבחינה שלנו תהיה לפי הוראות הסעיפים, האם הדבר יביא לפגיעה שהיא לא סבירה ולא מידתית בשוק התקשורת.

כרמל שאמה-הכהן: הרי זאת הזעקה שזועקים כרגע.

נחמן שי: אני חוזר ואומר לכם, המשפטנים שנמצאים פה: אתם כנראה רואים רק את החור, אתם לא רואים את המטבע.

נחמן שי: אתם לא מבינים מה השינויים שאתם מציעים והצעתם וממשיכים להציע גורמים בשוק הזה.

נחמן שי: אתם הורסים אותו בהדרגה ובהצלחה.

יוליה שמאלוב-ברקוביץ: לא, הוא מנסה לעדן את זה.

נחמן שי: נכון.

נחמן שי: יוליה, אני מסתדר טוב.

יוליה שמאלוב-ברקוביץ: חשבתי שאתה צריך עזרה.

נחמן שי: ממש לא.

נחמן שי: עוד תראי שלא.

נחמן שי: לכן הנקודה צריכה להיות ברורה: אנחנו צריכים לשמור על השוק הזה ולא להרוס אותו.

נחמן שי: מהחורבות האלה לא יקום אחר כך שוק טלוויזיה חדש.

נחמן שי: לכן כאן בהגדרה הזאת של נושאים, אני לא יודע מה זה, ועוד יהיו הרבה קרבות מה בכלל, ואיפה יש חוסר וכולי.

נחמן שי: אבל בטח צריך לחזק את הנקודה הזאת שלא לפגוע.

כרמל שאמה-הכהן: תודה.

כרמל שאמה-הכהן: חברת הכנסת יוליה שמאלוב-ברקוביץ'.

כרמל שאמה-הכהן: בבקשה.

יוליה שמאלוב-ברקוביץ: אדוני היושב ראש, אתה יודע את דעתי לגבי הערוצים הנושאיים.

יוליה שמאלוב-ברקוביץ: אפילו לנסח את הסעיף הזה קשה פה בחדר, על אחת כמה וכמה זה יעשה באמת במקרה שזה ייצא לפועל.

יוליה שמאלוב-ברקוביץ: אני מציעה – ואני יודעת שזה נשמע קצת מוזר אולי – כשאתה גם הבטחת כרגע לשר שאתה תעשה הכול כדי להעביר את החקיקה כמה שיותר מהר- -

כרמל שאמה-הכהן: ישיבה נוספת מחר באותה שעה.

יוליה שמאלוב-ברקוביץ: חיפזון מן השטן, אדוני.

איתן כבל: אני מציע שנקדים בשעה.

איתן כבל: נספיק יותר.

יוליה שמאלוב-ברקוביץ: תנו לי רגע לדבר.

כרמל שאמה-הכהן: לעניין, בבקשה, חברת הכנסת שמאלוב-ברקוביץ'.

יוליה שמאלוב-ברקוביץ: כל מה שאמרתי כרגע הוא לעניין.

יוליה שמאלוב-ברקוביץ: מעניין לעניין באותו עניין אני מציעה לעצור את הסעיף הזה של הערוצים הנושאיים, לשבת עם הכבלים והלוויין, לצמצם להם את הרגולציה באופן משמעותי ולבקש מהם הצעה לחבילה צרה.

יוליה שמאלוב-ברקוביץ: אני דיברתי עם שני הגופים – יש עניין בנושא הזה.

יוליה שמאלוב-ברקוביץ: אי אפשר לתת הצעה לחבילה צרה אם נמשיך לחנוק אותם עם הרגולציה הקשה, ואני כבר אומרת ליוצרים ולכל מי שנמצא כאן - -

קריאה: - - -

יוליה שמאלוב-ברקוביץ: - - שים לב מה אני אומרת, כי אני כבר מרגישה אנרגיות.

קריאה: - - - אנרגיות בכלל.

יוליה שמאלוב-ברקוביץ: אני כבר מנסה להרגיע אותך ולהגיד לך שרגולציה בשום פנים ואופן לא תפגע בסוגה עילית ובהפקות מקור.

יוליה שמאלוב-ברקוביץ: אבל יש שם הרבה מאוד דברים שאפשר להוריד ולהוזיל ולהביא לחבילה צרה.

כרמל שאמה-הכהן: חברת הכנסת ברקוביץ', תודה רבה.

יוליה שמאלוב-ברקוביץ: נקודה אחרונה, אדוני.

יוליה שמאלוב-ברקוביץ: אני מבינה שאת הערוצים הנושאיים אנחנו עושים כי אף אחד לא מעוניין בחמישה ערוצים ש-DTT נותן: לא בערוץ 2, לא בערוץ 1 ולא בעוד שלושה מקומיים שיהיו - -

יואל חסון: 10.

יואל חסון: עדיין יש ערוץ 10.

יוליה שמאלוב-ברקוביץ: וגם 10.

יוליה שמאלוב-ברקוביץ: אנחנו רואים ש-10 רוצה להודיע על הסגירה שלו היום.

יוליה שמאלוב-ברקוביץ: אין שום סיבה להרוס את שוק התקשורת עם הערוצים הנושאיים האלה, ואני חושבת שזה צריך לרדת מסדר היום.

כרמל שאמה-הכהן: תודה.

כרמל שאמה-הכהן: חבר הכנסת איתן כבל, בבקשה.

איתן כבל: תודה.

איתן כבל: אני רוצה להזכיר שהגענו עם הנושא הזה כבר בפעם הקודמת כמעט לכדי סיום, וכבר עמדנו בפני הצבעה, אלא שהדיון התמקד סביב העניין של ההתייעצות עם שר האוצר.

איתן כבל: לדעתי, צריך לדחוף את הנושא של עידן פלוס כמה שיותר מהר וכמה שיותר חזק.

איתן כבל: קיימנו מספיק דיונים לגבי חבילות כאלה ואחרות.

איתן כבל: נקודה שנייה שאני רוצה לבקש ולומר: הערוצים שיהיו בעידן פלוס – האם גם שם יהיה סוג של פיקוח?

איתן כבל: זאת אומרת צריך איזשהו גבול שכל אחד יעשה כרצונו מבחינת התוכניות.

איתן כבל: אני לא רוצה איזה פיקוח על, איזה "אח גדול", אבל מועצת הרשות צריכה להיות גורם מפקח.

נגה רובינשטיין: היא מפקחת על הערוצים הנושאיים, והגברת בנדלר הכניסה - - -

נחמן שי: מי מפקח?

נגה רובינשטיין: מועצת הכבלים והלוויין.

נחמן שי: למה.

נחמן שי: אתם יכולים להסביר לי למה?

כרמל שאמה-הכהן: חבר הכנסת נחמן שי, לא להפריע, בבקשה.

איתן כבל: אני רוצה לדעת רק דבר אחד – אני לא רוצה פיקוח, אני לא מהמשתגעים כל כך, אבל רגולציה ראוי שתהיה כדי שלא נמצא את עצמנו לגמרי אבודים בעניין הזה.

איתן כבל: נקודה אחרונה, ברשותך, אני חוזר ואומר: בפעם הקודמת דיברנו על כך שמועצת הרשות השנייה תהיה בתוך העניין המפקח והמלווה את כל העניין הזה, וזה לא מופיע כאן.

נחמן שי: כרמל, עוד מילה אחת.

כרמל שאמה-הכהן: אבל בקצרה, חבר הכנסת שי.

נחמן שי: ברור.

נחמן שי: בשעתו דובר על הקמת קבוצה אחת בפיקוח.

נחמן שי: אני לא יודע אם זה ריאלי, ואני לא יודע אם זה יקרה.

נחמן שי: אנחנו מקבלים ליותר ויותר רגליים שדורכות אחת על האחרת.

נחמן שי: הלוא חצי מהערוצים שיהיו בעידן פלוס מפוקחים על-ידם, חצי מפוקחים על-ידי מישהו אחר.

נחמן שי: אני לא מבין את זה כבר.

כרמל שאמה-הכהן: זאת כבר בעיה שלא נפתור כעת.

כרמל שאמה-הכהן: אני מסכים איתך.

יוליה שמאלוב-ברקוביץ: אז למה להיכנס לבעיה שלא נוכל לפתור אותה?

נחמן שי: אז נגדיל אותה?

נחמן שי: למה לא תקבע פה איזושהי שיטה?

נחמן שי: למה שלא יוטל על הרשות השנייה לפקח?

נחמן שי: אני לא מבין למה מועצת הכבלים?

נחמן שי: מה עושה אותם לערוצי כבלים?

נגה רובינשטיין: ההסדר של הפיקוח לגבי הערוצים הנושאיים הוא בהמשך, להבנתי, להמלצת הוועדה ולהחלטת הממשלה.

נגה רובינשטיין: כמו שהערוצים הייעודיים מפוקחים - -

נחמן שי: למה?

נחמן שי: למה?

נגה רובינשטיין: אני אסביר.

נגה רובינשטיין: ערוצים שפונים לפלח אוכלוסייה מצומצם יותר כמו הערוצים הייעודיים מפוקחים כבר היום על-ידי המועצה לשידורי כבלים ולשידורי לוויין.

נחמן שי: אבל כבר אין פלחים פה, זה משודר באופן שווה לכלל האוכלוסייה.

נגה רובינשטיין: גם הערוצים הייעודיים משודרים באופן שווה לכולם.

נחמן שי: אין כבר הבדל, זה לא פלחים.

נחמן שי: זה לא שמישהו חתם על חבילה כזאת או חבילה אחרת.

נחמן שי: זה פתוח לגמרי.

נחמן שי: כל הרעיון הוא שזה פתוח לכלל הציבור.

נגה רובינשטיין: גם הערוצים הייעודיים פתוחים לגמרי.

נחמן שי: ייקח שנים לשקם את זה, אני אומר לך.

נחמן שי: ייקח שנים לשקם את זה.

קריאה: הערוצים הייעודיים נועדו - - - את הכבלים והלוויין.

מנשה סמירה: אדוני היושב ראש, יש צדק בטענה.

מנשה סמירה: גם הערוץ בערבית שהוא מתחיל במועצת הכבלים והלוויין, לאחר שנתיים, על-פי חוק, עובר לרשות השנייה.

מנשה סמירה: הוועדה כבר ראתה את התהליך הזה, אז אין סיבה להקים ערוצים חדשים שיישארו בפרסומות במערכת שהיא פחות - - -

נחמן שי: אגב, יש לך שתי שיטות כללים שונות:

נחמן שי: אחת שלהם ואחת של מועצת הכבלים לפיקוח על פרסומות.

כרמל שאמה-הכהן: תמשיכו לדבר אחד בתוך השני, ואף אחד לא יבין כלום.

כרמל שאמה-הכהן: פינג-פונג כזה.

כרמל שאמה-הכהן: איזה דיון זה?

קריאה: כי אנחנו באמת לא מצליחים להבין - - -

כרמל שאמה-הכהן: כשכל אחד רוצה – קופץ ומדבר.

דנה נויפלד: אני בכל זאת מתעקשת על הנקודה הזאת כי היא נקודה עקרונית, והיא לא נוגעת רק לעניין כרגע.

דנה נויפלד: אנחנו מדברים כרגע על משדר ערוץ נושאי, אבל זה לא רק.

דנה נויפלד: יש הפרדה בין מה שעושה הכנסת לבין מה שעושה הרשות המבצעת על הרגולטורים שלה.

דנה נויפלד: יש פה מעבר וכניסה לתחום שהוא תחום האחריות של הרגולטורים הרלוונטיים.

דנה נויפלד: אישור מראש של מכרזים על-ידי הכנסת, אני מבינה פה שיש פה דאגה מיוחדת, אבל זה יכול להיות רלוונטי לתחומים נוספים, וזה נראה לי גלישה שיכולה להיות תקדים בעייתי - -

כרמל שאמה-הכהן: את חוזרת על דברייך.

דנה נויפלד: נכון, אני מבקשת להגיד את זה לפרוטוקול.

כרמל שאמה-הכהן: אין טעם.

כרמל שאמה-הכהן: חשבתי שאת רוצה להתייחס לנקודה.

דנה נויפלד: זאת נקודה מאוד משמעותית.

כרמל שאמה-הכהן: אמרת אותה.

כרמל שאמה-הכהן: פעם אחת זה מספיק.

מנשה סמירה: אני רק מבקש לחלוק על הנקודה של משרד המשפטים.

מנשה סמירה: אנחנו כרגולטור - -

דנה נויפלד: אפשר אולי לאשר את המכרז הבא שאתה עושה לרדיו האזורי גם.

מנשה סמירה: - - מעדיפים שהעצמאות תהיה של הרגולטורים ולא תהיה התערבות, אבל משהחלטתם שהשרים מתערבים בקביעת הנושאים, קל וחומר שאני מעדיף שוועדת הכלכלה - - -

יואל חסון: ה"שר", לא "שרים".

מנשה סמירה: תוקן, "השר", נכון.

מנשה סמירה: אבל אם הממשלה מעורבת כל כך מוטב שיהיה הליך בקרה של ועדת כלכלה שמאגמת את כל הכוחות - -

דנה נויפלד: גם על המכרזים לרדיו?

מנשה סמירה: ודאי שלא.

דנה נויפלד: אה, לא.

כרמל שאמה-הכהן: אל תתווכחו עכשיו פה.

מנשה סמירה: זה חשוב – הבהירה היועצת המשפטית שוועדת הכלכלה והשרים לא מתערבים במכרז - -

כרמל שאמה-הכהן: מר סמירה, הנקודה מבחינתנו ברורה, תאמין לי.

נחמן שי: אני מציע שהגוף המפקח יהיה הרשות השנייה.

יעל מבורך: אני ממשרד האוצר.

יעל מבורך: אני רוצה להתייחס להסתייגות של שר האוצר בעניין הערוצים הנושאיים.

יעל מבורך: א', הדיון פה התחיל באמירה לגבי החשיבות של האלטרנטיבה, ואיך יוצרים אלטרנטיבה שהיא מעניינת ושיש מה לצפות בה.

יעל מבורך: כרגע הנוסח שמשקף עליית ערוץ נושאי בשנת 2014, 2015, 2016, לדעתי, לא עולה בקנה אחד עם הרצון ליצור אלטרנטיבה של עידן פלוס שהיא משמעותית לצופים.

יעל מבורך: דבר שני, בהחלטה של ועדת הכלכלה או כל ועדת כנסת לאשר יציאה למכרז יש השלכות רוחב מאוד משמעותיות, ולכן אני מאמינה ששר האוצר ירצה להגיש הסתייגות גם לסעיף הזה.

כרמל שאמה-הכהן: שר האוצר כבר הגיש כמה הסתייגויות.

יעל מבורך: לא לעניין הזה, אבל הוא צריך להוסיף הסתייגות נוספת.

כרמל שאמה-הכהן: שיוסיף הסתייגויות.

אתי בנדלר: שר האוצר הגיש הסתייגות לסעיף 13.

אתי בנדלר: הוא רוצה לחזור למתכונת שהוצעה על-ידי הממשלה בהצעת החוק.

אתי בנדלר: שר האוצר עומד על ההסתייגות הזאת?

יעל מבורך: - - - אני מאמינה.

אתי בנדלר: אוקיי.

אתי בנדלר: עכשיו את אומרת עוד הסתייגות לחילופין?

יעל מבורך: לאור הדברים שנאמרו פה אני שומרת את הזכות - -

יואל חסון: את מאמינה.

יואל חסון: זאת אומרת את תיתני הוראה לשר.

יעל מבורך: - - להעביר הסתייגות גם לעניין הצורך באישור ועדת הכלכלה ליציאה למכרז.

כרמל שאמה-הכהן: שר האוצר פה נהנה, כנראה, להגיש הסתייגויות.

כרמל שאמה-הכהן: אין שום סיכוי ששום הסתייגות שלו תעבור, ואם היא תעבור למליאה אני מושך את החוק.

כרמל שאמה-הכהן: זה דברים שיהיו ברורים.

כרמל שאמה-הכהן: מה שהוועדה תחליט זה מה שיהיה.

כרמל שאמה-הכהן: לכן אם השר רוצה שהשר יבוא ויגיע להסכמות עם הוועדה.

כרמל שאמה-הכהן: בדרך כוחנית במליאה זה לא יעבוד.

נחמן שי: אני מבקש בסעיף הזה לכתוב: "לעניין שידורי טלוויזיה - - - הרשות השנייה לטלוויזיה ולרדיו" במקום "המועצה לשידורי כבלים ולשידורי לוויין".

נחמן שי: ואם אגב, הוועדה תשקיע פעם מאמץ, מהו פיקוח ואיך, היא יכולה ללמוד מהרשות השנייה איך מפקחים.

נחמן שי: היא פתחה את זה, והיא יודעת לעשות - - -

כרמל שאמה-הכהן: אני רוצה לפתוח תת דיון בנקודות של התאריכים לעניין ינואר 2014, 2015, 2016.

כרמל שאמה-הכהן: יש למישהו משהו לומר בעניין הזה?

נגה רובינשטיין: רגע, יש פה נציג הכבלים והלוויין.

צחי פנחס: אני מהמועצה לכבלים ולוויין.

צחי פנחס: אנחנו מתנגדים להצעה שהרשות השנייה תפקח - -

כרמל שאמה-הכהן: ברור לנו.

יוליה שמאלוב-ברקוביץ: מי זה "אנחנו"?

צחי פנחס: המועצה לשידורי כבלים ולוויין.

צחי פנחס: לדעתנו, הרגולטור הנכון לפקח על הערוצים הנושאיים שהם דומים מאוד במהותם לערוצים הייעודיים זה המועצה לשידורי כבלים ולוויין.

צחי פנחס: לעניין מה שאמר מר סמירה על הערוץ הערבי – לערוץ הערבי יש הסדר ספציפי בחוק התקשורת, ולכן אחרי שנתיים הוא עובר לפיקוח של הרשות השנייה.

צחי פנחס: זה שונה מהערוצים הייעודיים האחרים, ולכן אנחנו לא חושבים שיש מקום - -

נחמן שי: זה לא ערוץ ייעודי.

צחי פנחס: זה ערוץ מעין ייעודי.

כרמל שאמה-הכהן: תודה.

כרמל שאמה-הכהן: חבר הכנסת , בבקשה.

יואל חסון: קודם כול, לדעתי, הפעולות שהוועדה עשתה גם בישיבה הקודמת וגם בישיבה הזאת של יצירת האיזונים והמדרג הנכון גם בכניסת הערוצים הנושאיים, גם בפיקוח ובליווי צמוד של ועדת הכלכלה זה דבר נכון, ואני מחזק את ידיך, אדוני היושב ראש, על האמירות שלך, גם האחרונה שאמרת, לגבי ההסתייגויות וגם בכלל.

יואל חסון: כי אנחנו למדים כשאנחנו רואים בפרספקטיבה אחורה בכל מה שקשור לשוק התקשורת שבסוף את האיזונים הנכונים ואת תיקון התקלות שנעשו בסוף, רק ועדת הכלכלה ידעה לעשות - -

כרמל שאמה-הכהן: תודה.

יואל חסון: מה "תודה"?

יואל חסון: תן לי רגע.

קריאות: - - -

יואל חסון: תודה על המחמאות או שאני אסיים?

יוליה שמאלוב-ברקוביץ: חכה, עוד מעט זה בא.

יצחק וקנין: "אל תחסום שור בדישו".

יואל חסון: לא, זה לא יבוא.

יואל חסון: אדוני היושב ראש, באותה מידת אומץ צריך לטפל בבעיה שאמרת שלא מטפלים בזה כרגע – נושא הפיקוח, בנושא של הרשויות, בנושא של ברית המועצות המפורסמת – וכל הדבר הזה זה חלק מהתהליך.

יואל חסון: לדחות אותו הצדה זה שוב ליצור מערכת של כאוס, של אנרכיה ושל טלאי על טלאי שלא מביאה לתוצאה נכונה.

יואל חסון: עוד לא הגענו לעניין של ערוץ 10 בנושא של ההצבעה - -

כרמל שאמה-הכהן: נגיע לערוץ 10.

יואל חסון: אבל אני רוצה להגיד בעניין הזה שגם הרלוונטיות של עידן פלוס זה גם כמה ערוצים מהסוג של ערוץ 10 ימשיכו לפעול או לא.

כרמל שאמה-הכהן: אוקיי.

כרמל שאמה-הכהן: לעניין התאריכים למי יש מה לומר?

כרמל שאמה-הכהן: בבקשה, מר שמש.

קובי שמש: אני רוצה להגיד שבהמשך לדבריו של השר, המהות העיקרית של ה-DTT היא בין היתר להעלות ערוצים נוספים.

קובי שמש: היום חלק ניכר מהצרכנים משלמים למעלה מ-300-200 שקל.

קובי שמש: גם אם תהיה חבילה צרה זה יהיה מעל 100 שקל, ויש המון אנשים שלשלם 100 שקל בחודש זה המון כסף, גם אם תהיה חבילה צרה.

יואל חסון: אני חושב שאתם קצת מגזימים פה, כי בכל זאת - -

כרמל שאמה-הכהן: חבר הכנסת חסון.

יואל חסון: משפט, זה חשוב, תן לי דקה.

יוליה שמאלוב-ברקוביץ: זה לא לחם וחמאה.

יואל חסון: צריך להבין את הדבר הזה: כשאתה מדבר על תשלום חודשי הרי בסך הכול גם שתלך עד הסוף ל-2016 עידן פלוס זה מוצר מאוד מוגבל.

יואל חסון: גם בחבילה הכי צרה היא עדיין תיתן שירות ותיתן תכנים הרבה יותר רחבים מעידן פלוס הכי אלגנטי וכי משוכלל שאתה תמציא להם.

יואל חסון: אז אם תגיע למצב שחבילה צרה של 130-120-100 שקלים אני בכלל הייתי מוותר על עידן פלוס.

יואל חסון: אתה נותן לציבור הרבה יותר מ-120 שקלים - -

יוליה שמאלוב-ברקוביץ: אני מצטרפת למה שאתה אומר.

יואל חסון: - - והציבור בסוף לא רוצה 15 ערוצים, עם כל הכבוד.

כרמל שאמה-הכהן: מר שמש, לעניין.

כרמל שאמה-הכהן: דיברתי לגבי התאריכים.

קובי שמש: לגבי התאריכים, כמו שנאמר פה על-ידי האוצר, אנחנו רוצים להקדים את התאריכים כמה שיותר מוקדם.

קובי שמש: מבחינתנו, איך שהמערך של ה-DTT מושלם על-ידי הרשות השנייה, אנחנו רוצים להעלות את הערוץ הראשון לנושא הראשון מ-1 בינואר - - -

חיים סלוצקי: שוק פרסום גדול תעלו היום שישה ביחד.

כרמל שאמה-הכהן: זאת עמדת משרד התקשורת, להקדים את התאריכים להיום?

יוליה שמאלוב-ברקוביץ: אבל מה הנושא הראשון שאתם רוצים - - -

כרמל שאמה-הכהן: חברת הכנסת ברקוביץ', פעם ראשונה.

יוליה שמאלוב-ברקוביץ: מה הנושא הראשון שאתם רוצים - -

כרמל שאמה-הכהן: חברת הכנסת ברקוביץ', פעם שנייה.

כרמל שאמה-הכהן: בפעם הבאה את בחוץ.

יוליה שמאלוב-ברקוביץ: למה?

כרמל שאמה-הכהן: ככה.

כרמל שאמה-הכהן: אתם לא תפריעו לדיון.

כרמל שאמה-הכהן: אני שואל אותך - -

יואל חסון: הנושא הראשון שהם ירצו להעלות זה דמוקרטיה.

כרמל שאמה-הכהן: חבר הכנסת יואל חסון, פעם שנייה.

כרמל שאמה-הכהן: אתה רוצה הרי להישאר לקרנבל של ערוץ 10.

יואל חסון: אבל לא הייתה "ראשונה".

כרמל שאמה-הכהן: הייתה, לא שמעת.

כרמל שאמה-הכהן: מרוב שאתה מפריע אתה לא שמעת.

כרמל שאמה-הכהן: מר קובי שמש, את איתנו?

כרמל שאמה-הכהן: אתה רוצה 1 בינואר 2013?

כרמל שאמה-הכהן: זאת העמדה של משרד התקשורת?

כרמל שאמה-הכהן: זאת העמדה של שר התקשורת?

כרמל שאמה-הכהן: אני שואל.

קובי שמש: עזוב.

כרמל שאמה-הכהן: אתה חוזר בך.

כרמל שאמה-הכהן: תודה רבה.

כרמל שאמה-הכהן: למישהו יש עוד משהו לומר בעניין התאריכים?

כרמל שאמה-הכהן: אין הערות לגבי התאריכים.

יוליה שמאלוב-ברקוביץ: לי.

יוליה שמאלוב-ברקוביץ: לדחות את זה לעוד שלוש שנים.

כרמל שאמה-הכהן: רצינות קצת.

יוליה שמאלוב-ברקוביץ: רצינות, זאת רצינות.

יוליה שמאלוב-ברקוביץ: צריך לבטל את זה.

יוליה שמאלוב-ברקוביץ: אנשים פה נחנקים.

יוליה שמאלוב-ברקוביץ: אתם תפטרו פה אלפי עובדים ממערכת התקשורת - -

כרמל שאמה-הכהן: חברת הכנסת ברקוביץ', את לא קיבלת זכות דיבור.

יוליה שמאלוב-ברקוביץ: - - מה יש לכם, תגידו לי?

כרמל שאמה-הכהן: תודה רבה.

יוליה שמאלוב-ברקוביץ: אתם אפילו עוד לא יודעים איך לנסח את החוק הזה.

כרמל שאמה-הכהן: תודה רבה.

יוליה שמאלוב-ברקוביץ: אני כבר לא אדבר על מה הוא הולך לעשות בשוק התקשורת.

כרמל שאמה-הכהן: אני מוחה על הדברים בשם היועצת המשפטית.

יוליה שמאלוב-ברקוביץ: חבל מאוד, אני רוצה שזה יהיה בפרוטוקול כי יום אחד אני אגיד: "אמרתי לך".

אתי בנדלר: לא, לא, אני מניחה שגברת שמאלוב-ברקוביץ' לא התכוונה ליכולת הניסוח, אלא לתכנים.

כרמל שאמה-הכהן: לא, היא דיברה על ניסוח, היא השתמשה במונח "ניסוח".

אתי בנדלר: ניסוח של תכנים לא ברורים.

כרמל שאמה-הכהן: ניסוח זה לא אנחנו.

כרמל שאמה-הכהן: ניסוח זה המחלקה המשפטית.

יוליה שמאלוב-ברקוביץ: אם אין לי טענה למישהו בכנסת זה קודם כול ליועצת המשפטית של ועדת הכלכלה.

כרמל שאמה-הכהן: אוקיי, תודה רבה.

כרמל שאמה-הכהן: אנחנו עוברים להצבעה.

לאה ורון: חבר הכנסת דב חנין מצביע במקום חבר הכנסת דני דנון; חבר הכנסת אלכס מילר מצביע במקום חבר הכנסת חמד עמאר; חברת הכנסת יוליה שמאלוב-ברקוביץ' מצביעה במקום חבר הכנסת ישראל חסון; חבר הכנסת איתן כבל מצביע במקום חבר הכנסת עמיר פרץ.

כרמל שאמה-הכהן: זה מקשה אחת?

אתי בנדלר: כן, זה סעיף אחד.

אתי בנדלר: אלא אם כן אתה רוצה להפריד את זה.

יואל חסון: לאה, בהצבעות הבאות תתייעצי איתי מי מצביע בשם מי בקדימה, בסדר?

לאה ורון: חברת הכנסת יוליה שמאלוב-ברקוביץ' היא ממלאת מקום קבועה בוועדת הכלכלה.

יואל חסון: מאה אחוז.

יואל חסון: ביקשתי - -

נחמן שי: אנחנו יודעים את זה, אבל אנחנו נקבע בבוא הזמן בדיוק מי יצביע מקדימה.

יוליה שמאלוב-ברקוביץ: יש לכם בעיה איתי?

יואל חסון: לא, להפך.

אתי בנדלר: אדוני, לפני שאתה מצביע, כדי שיהיה ברור על מה ההצבעה – על סעיף 13 בנוסח שהקראתי עם החלקים שלא הקראתי, כפי שציינתי, כפי שהם בנוסח המקורי ועם הבהרה – שינוי תיקון בנוסח, כך שיהיה ברור שהאישור של ועדת הכלכלה הוא רק לעצם היציאה למכרז ולא לבחירת הזוכה או לתנאי המכרז.

אתי בנדלר: לא לתנאי המכרז ולא לבחירת הזוכה.

כרמל שאמה-הכהן: באיזה שלב חבר הכנסת שי יכול להוסיף את הבקשה שלו לעניין הגופים המפקחים?

נחמן שי: להסב את הגוף המפקח ממועצת הכבלים לרשות השנייה.

נגה רובינשטיין: אני רוצה להתייחס רגע.

כרמל שאמה-הכהן: אנחנו מצביעים.

נגה רובינשטיין: מאה אחוז.

אתי בנדלר: סדר ההצבעה ייקבע על-ידי אדוני.

כרמל שאמה-הכהן: זה לא משנה.

אתי בנדלר: אפשר להצביע קודם כול על הסעיף הזה ואחר כך על תיקונים.

כרמל שאמה-הכהן: חבר הכנסת אייכלר, תספיק להצביע, בוא תיכנס, בבקשה.

איתן כבל: חשוב לקהילה שלו.

אתי בנדלר: אפשר להגיד שנוסח סעיף 13 - - - לרשות השנייה, זה יהיה המועצה לשידורי כבלים ולוויין.

נחמן שי: אני התאפקתי לא להגיד את זה.

יואל חסון: צופים אדוקים.

כרמל שאמה-הכהן: מי בעד הצעת הפשרה המלוטשת שהקריאה היועצת המשפטית?

כרמל שאמה-הכהן: מי בעד?

כרמל שאמה-הכהן: מי נגד?

כרמל שאמה-הכהן: מי נמנע?

לאה ורון: חבר הכנסת אופיר אקוניס, אתה מצביע?

אופיר אקוניס: לא.

כרמל שאמה-הכהן: למה לא?

אופיר אקוניס: משום שלא הייתי בפרטי הצעת הפשרה.

אופיר אקוניס: אני לא אצביע על משהו שלא שמעתי.

אופיר אקוניס: תצביעו.

איתן כבל: או-אה.

כרמל שאמה-הכהן: אין בעיה.

איתן כבל: זה לדעתי, אפשר לצרף לחוק.

אופיר אקוניס: מה כל כך - - -

כרמל שאמה-הכהן: יש פה פה-אחד, למעט אופיר אקוניס שלא בקי בפרטים.

יוליה שמאלוב-ברקוביץ: אני מצביעה נגד הסעיף הזה בכלל.

כרמל שאמה-הכהן: חברת הכנסת ברקוביץ', אין לך זכות הצבעה, אז את יכולה להתנגד רק לפרוטוקול.

יוליה שמאלוב-ברקוביץ: מה זאת אומרת?

יוליה שמאלוב-ברקוביץ: כרגע אמרו שאני מצביעה במקום.

כרמל שאמה-הכהן: לא.

יוליה שמאלוב-ברקוביץ: מה זאת אומרת?

יוליה שמאלוב-ברקוביץ: לא הבנתי.

יוליה שמאלוב-ברקוביץ: אמרו כרגע שאני מצביעה.

יוליה שמאלוב-ברקוביץ: אני צודקת?

כרמל שאמה-הכהן: אוקיי, אז אחד נגד.

יוליה שמאלוב-ברקוביץ: אני נגד.

לאה ורון: אז חברת הכנסת נינו אבסדזה לא יכולה להצביע.

נינו אבסדזה: למה אני לא יכולה?

נינו אבסדזה: אני הצבעתי "בעד" כבר.

קריאות: - - -

לאה ורון: לקדימה יש ארבעה חברי כנסת בוועדה: חבר הכנסת יואל חסון, חבר הכנסת רוברט טיבייב, חבר הכנסת נחמן שי.

לאה ורון: לגבי חבר הכנסת ישראל חסון אני הודעתי שמצביעה במקומו יוליה שמאלוב-ברקוביץ'.

לאה ורון: אם אתם רוצים להודיע משהו אחר, בבקשה, תודיעו.

יואל חסון: בבקשה, זה בסדר.

לאה ורון: תודה רבה לכם.

לאה ורון: בעד – רוב

לאה ורון: נמנעים – אין

כרמל שאמה-הכהן: ההצעה התקבלה.

כרמל שאמה-הכהן: עכשיו הצעתו של חבר הכנסת נחמן שי תעלה להצבעה.

נחמן שי: אני מציע להחליף במקום "המועצה לשידורי כבלים ולשידורי לוויין" – "הרשות השנייה".

כרמל שאמה-הכהן: הממשלה מתנגדת לעניין.

כרמל שאמה-הכהן: אני בעד מה שאתה מציע.

כרמל שאמה-הכהן: אני חושב שצריך לעשות את ברית המועצות.

כרמל שאמה-הכהן: אני אתמוך בך.

נחמן שי: אבל עד שתהיה ברית המועצות יש פה שני - - -

אתי בנדלר: אני רק רוצה להגיד, חבר הכנסת שי, שהערוץ הנושאי המוצע מבחינת המהות שלו הוא ערוץ ייעודי, וערוץ ייעודי מוסדר בחוק התקשורת (בזק ושידורים), והרגולציה שלו נעשית בהתאם לחוק התקשורת - -

איתן כבל: בזה היא צודקת, נחמן.

אתי בנדלר: - - הכול על-ידי המועצה לשידורי כבלים ולוויין.

מנשה סמירה: עורכת הדין בנדלר, צריך להוסיף לזה משפט.

מנשה סמירה: אם כבר אמרת את זה, אז אני מצטער, צריכה להיות הבהרה: כאשר הוקמו הערוצים הייעודיים, והחוק מתייחס אליהם כאל ערוצים שמשודרים בפלטפורמות הסדורות – ב-HOT ו-YES - -

אתי בנדלר: נכון.

כרמל שאמה-הכהן: סיימנו את הדיון.

קריאות: - - -

מנשה סמירה: הראיה שערוץ הערבי, הוחלט שהוא פתוח, והוא עובר לרשות השנייה.

נחמן שי: - - -

מנשה סמירה: - - וברגע שפתחו אותם עכשיו גם לגביהם צריך - - -

כרמל שאמה-הכהן: תודה רבה.

כרמל שאמה-הכהן: אנחנו לא ניכנס לזה.

נחמן שי: הם רוצים לרתום את - - -

כרמל שאמה-הכהן: ההצעה שלך תהפוך עוד רגע להסתייגות במליאה, ובזה נגמר הסיפור.

נחמן שי: נכון.

נחמן שי: זה יהפוך להסתייגות.

כרמל שאמה-הכהן: אין לה סיכוי, היא לא תתקבל.

כרמל שאמה-הכהן: מי בעד הצעתו - -

יואל חסון: רגע, יש לנו שינויים בהצבעה.

יואל חסון: לנוכח ההצבעה הזאת נינו תחליף את יוליה.

יוליה שמאלוב-ברקוביץ: אני מתנגדת להצעה שלהם אז נינו מחליפה אותי.

כרמל שאמה-הכהן: חברים, כל מי שהתעניין בכלי התקשורת לגבי משמעת סיעתית ודברים כאלה מאתמול, כל הלילה, והיום – שימו לב.

כרמל שאמה-הכהן: בבקשה.

נינו אבסדזה: אנחנו לא הראשונים שעשינו - - - לקחנו מכם דוגמה.

קריאות: - - -

כרמל שאמה-הכהן: ראינו קודם איך חבר ליכוד לא מצביע.

נינו אבסדזה: הכנסת - - - וזה קרה בנושא - - -

אלכס מילר: מי שהשתמש בכוח להוציא חבר ועדה ולשים במקומו מישהו אחר - -

כרמל שאמה-הכהן: וגם החבר מוחה.

כרמל שאמה-הכהן: בעוד החבר מוחה.

איתן כבל: אצלנו אני לא מוציא את עצמי.

קריאות: - - -

כרמל שאמה-הכהן: מי בעד הצעתו של חבר הכנסת נחמן שי?

לאה ורון: שישה חברי כנסת בעד הצעת נחמן שי.

כרמל שאמה-הכהן: מי נגד הצעתו של חבר הכנסת נחמן שי?

לאה ורון: חמישה.

כרמל שאמה-הכהן: לא, לא, מי נגד?

כרמל שאמה-הכהן: בעד – רוב

כרמל שאמה-הכהן: נמנעים – 1

כרמל שאמה-הכהן: תודה רבה לחבר הכנסת אופיר אקוניס, אתה מאוד יעיל פה בדיון.

יואל חסון: נא להודיע שההצעה עברה, בבקשה.

נגה רובינשטיין: אנחנו, כמובן, שומרים את הזכות להסתייגות.

נגה רובינשטיין: כמובן - -

נחמן שי: כמובן שתתנגדו.

נגה רובינשטיין: לא, מבחינת ההסדרה - -

יואל חסון: גברתי, את מקבלת את החלטת הריבון או לא?

יואל חסון: מספיק, באמת.

נגה רובינשטיין: אבל מותר לי להסתייג.

יואל חסון: לא, אל תסתייגי.

יואל חסון: אחרי ההצבעה אין לך מה להסתייג, גברתי.

יואל חסון: עם כל הכבוד.

נגה רובינשטיין: למה?

יואל חסון: תדעו את המקום שלכם.

יואל חסון: אחרי הכרעה אין לך מה להסתייג.

דנה נויפלד: סליחה, הממשלה יכולה - -

נגה רובינשטיין: הממשלה יכולה להסתייג.

יואל חסון: אחרי שהייתה החלטה – תלכי לממשלה, תסתייגי.

נגה רובינשטיין: מה הבעיה?

יואל חסון: אחרי שהייתה הצבעה את מסתייגת?

נגה רובינשטיין: ברור שכן.

נגה רובינשטיין: מתי להסתייג, לפני ההצבעה?

יואל חסון: ברור ש"כן", אתם הרי הריבון, אתם יודעים.

יואל חסון: הרי אתם תעשו מה שאתם רוצים, אתם תביאו או לא תביאו.

קריאות: - - -

כרמל שאמה-הכהן: חברים.

כרמל שאמה-הכהן: קודם כול יש הסתייגות למחיקת הסעיף.

כרמל שאמה-הכהן: חברים, הסעיף הזה לא יהיה, חבל.

אתי בנדלר: למחיקת הסעיף או למחיקת השינוי?

כרמל שאמה-הכהן: השינוי.

כרמל שאמה-הכהן: הסתייגות שלי ושל חבר הכנסת אלכס מילר למחיקת השינוי.

כרמל שאמה-הכהן: חוץ מזה יש הערה לגבי ההצבעה, אולי ההתרגשות מיותרת.

כרמל שאמה-הכהן: מה ההערה?

לאה ורון: חבר הכנסת אזולאי צירף את עצמו להצבעה לאחר שספרתי.

לאה ורון: משכך - -

דוד אזולאי: לא, לא.

דוד אזולאי: סליחה, לא, לא.

כרמל שאמה-הכהן: חבר הכנסת אזולאי, מה היה?

דוד אזולאי: אמרת: "מי בעד?

דוד אזולאי: מי נגד?" – לא שאלת "מי נמנע?".

דוד אזולאי: אני לא הצבעתי לא בעד ולא נגד, ואני מבקש להימנע.

דוד אזולאי: לא שיניתי את הצבעתי.

נחמן שי: תנו כבוד לחברי הכנסת, וזה הכול, תקיימו את זה, מה קרה?

כרמל שאמה-הכהן: אתם מפריעים לסדר.

כרמל שאמה-הכהן: ההצעה עברה כרגע כדת וכדין.

כרמל שאמה-הכהן: יש בקשה גם להסתייגות למחיקת ההצעה הזאת למליאה, ויש גם בקשה לדיון מחדש שלי שאני רוצה שתיבחן, ונכריע בעניין הזה.

נגה רובינשטיין: אוקיי, אנחנו, כמובן - - -

אתי בנדלר: אדוני, אני חוששת שלא ניתן יהיה להגיש עוד בקשה משום שכל הדיון - - -

קריאות: - - -

יואל חסון: לאה, אני מחזיר את יוליה.

נגה רובינשטיין: אבל מה המשמעות?

נגה רובינשטיין: המשמעות היא שההסדרה תהיה לפי הסעיפים של חוק התקשורת או סעיפים חדשים לפי חוק הרשות השנייה?

אתי בנדלר: ההסדרה תהיה לפי הסעיפים של חוק התקשורת על-ידי הרשות השנייה, אם זה מה שהתקבל.

נחמן שי: מה קרה?

נחמן שי: מה קרה?

אתי בנדלר: זה יצור שעדיין לא קיים, וצריכים לבחון מה המשמעות שלו.

נחמן שי: בסדר, בסדר.

נחמן שי: תבדקו את זה לפי הגוף המבצע והיכולות שלו על כל מיני חוקים שאתם לא יודעים מה יש בהם, ומה אין בהם.

אתי בנדלר: חבר הכנסת נחמן שי, הוחלו סעיפים מכוח חוק התקשורת שמשמעותם הסדרים שקובעת המועצה לשידורי כבלים ולוויין.

אתי בנדלר: לכן אני אומרת שיש כאן בעיה מאוד רצינית.

נחמן שי: אתם מנסים לדבר על עידן שעבר.

נחמן שי: הם עשו "עידן פלוס" עכשיו.

נחמן שי: עידן פלוס אומר שכל הערוצים האלה פתוחים לכלל הציבור.

אתי בנדלר: לא קשור.

נגה רובינשטיין: רק נסביר למה ברמה הרגולטורית נוצר כאן עיוות.

נגה רובינשטיין: כי אם מי שמסדיר את הפעילות של הערוצים הייעודיים, שהיא פעילות נישתית יותר מאשר ערוצי ה-broadcast, זה מועצת הכבלים והלוויין על ההרכב שלה שמתאים לזה; עכשיו לקחתם ערוץ נושאי שהוא הרבה יותר נישתי והסדרתם אותה באמצעות הרשות השנייה שההתאמה שלה היא לערוצי broadcast, על כל מה שקשור בכך.

נחמן שי: אני רוצה לדעת איזה תקנון אתיקה יהיה לפרסומות?

קריאות: - - -

אתי בנדלר: הוא לא הוסיף, זה מה שהיה במקור, שלך.

יואל חסון: זה לא יכול להיות.

אתי בנדלר: זה שלך.

אלכס מילר: אבל הוא הביא את זה כהסתייגות, הוא הביא את זה כנוסח להצעה לסדר.

כרמל שאמה-הכהן: הוא הוסיף עכשיו סעיף חדש.

אתי בנדלר: הוא לא הוסיף, הוא ביקש לשנות.

נגה רובינשטיין: - - -

אלכס מילר: זה היה בהסתייגות.

קריאות: - - -

איתן כבל: היא צודקת.

רוברט טיבייב: תפקיד היועצת המשפטית הוא תפקיד מאוד חשוב.

לאה ורון: זה מתחיל בהצעה.

לאה ורון: אם ההצעה מתקבלת היא משולבת בחוק; אם היא לא מתקבלת, חבר הכנסת יכול להגיד שהוא רוצה שההצעה - - -

אלכס מילר: אין בעיה, אבל אנחנו מצביעים על סדרה של הסתייגויות.

אלכס מילר: הוא הגיש הסתייגות - - -

כרמל שאמה-הכהן: אני לא מבין, אתם רוצים שזה יישאר בכוח?

אתי בנדלר: לא, אני חושבת שזאת הצעה גרועה.

איתן כבל: היא אמרה שהיא מביעה את עמדתה, כרמל.

כרמל שאמה-הכהן: אז אני לא מבין, הוא מבקש להוסיף הצעה מטעמו.

אתי בנדלר: זה יעלה כהסתייגות.

אתי בנדלר: אני רושמת את זה כהסתייגות.

כרמל שאמה-הכהן: למה אי אפשר להצביע על בוועדה?

אתי בנדלר: כי הייתה הצבעה.

אתי בנדלר: הצבעה ראשונה הייתה על ההצעה הזאת.

כרמל שאמה-הכהן: על מה?

אתי בנדלר: שאלת אותי על מה מצביעים קודם.

אתי בנדלר: אמרתי לך, תקבע אתה את סדר ההצבעה.

אתי בנדלר: אבל הצעה אחת היא הרשות השנייה - - - היא חלק מההצבעה שלך, ואחר כך הצבעה הייתה על ההצעה של נחמן שי.

אתי בנדלר: ההצעה התקבלה בהצבעה הראשונה על כל הסעיף, כולל זה שזה יהיה המועצה לשידורי כבלים ולוויין, ואחר כך ההצבעה על הצעתו של נחמן שי.

איתן כבל: כרמל, היא צודקת, זה מה שהיה.

איתן כבל: את צודקת, את צודקת, מה לעשות?

איתן כבל: הסתייגות למליאה.

כרמל שאמה-הכהן: אנחנו צריכים לראות מה לעשות.

אתי בנדלר: מי רוצה להצטרף להסתייגות של שניכם?

אתי בנדלר: שניכם בלבד?

כרמל שאמה-הכהן: אני.

נגה רובינשטיין: אנחנו, כמובן.

אתי בנדלר: גם הממשלה.

אתי בנדלר: שר התקשורת - - -

איתן כבל: לא, לא.

אלכס מילר: הם העבירו את זה עכשיו.

נחמן שי: - - - היא נגדנו, רוברט.

איתן כבל: שי, הסברנו לו.

קריאות: - - -

איתן כבל: כרמל, הצבענו על ההצעה המקורית וההסתייגות.

איתן כבל: אז נגמר.

קריאות: - - -

איתן כבל: לא, על הסעיף הזה.

איתן כבל: אתה לא יכול הסתייגות על הסתייגות.

אלכס מילר: למה?

אלכס מילר: כל אחד יכול להסתייג, מה הבעיה?

איתן כבל: אבל זה לא ייגמר.

אלכס מילר: בטח שזה לא ייגמר, אבל ככה עושים.

איתן כבל: לא על העניין הספציפי הזה.

קריאות: - - -

יואל חסון: אם היו מקימים את ברית המועצות כל זה לא היה קורה, אדוני.

מנשה סמירה: בדיוק.

מנשה סמירה: זה הסיפור.

מנשה סמירה: בגלל התנגדות של היועצות המשפטיות בברית המועצות כבר עשר שנים.

נחמן שי: אבל את ברית המועצות - - -

קריאות: - - -

נגה רובינשטיין: השר מעוניין להגיש הסתייגות.

כרמל שאמה-הכהן: חברים, אני מעוניין להציע הצעה.

כרמל שאמה-הכהן: אנחנו לא נועלים את הסעיף.

כרמל שאמה-הכהן: אני מציג עכשיו הצעה נוספת שחברי הוועדה יחשבו עליה.

כרמל שאמה-הכהן: את ההצבעה נקיים עוד כמה דקות.

כרמל שאמה-הכהן: מועד התחילה של ההוראה שהתקבלה – ההצעה הטובה של חבר הכנסת נחמן שי – תהיה משנת 2020.

כרמל שאמה-הכהן: אנחנו נצביע על זה בעוד כמה דקות.

כרמל שאמה-הכהן: תודה רבה.

כרמל שאמה-הכהן: אנחנו נצביע על זה בעוד כמה דקות.

כרמל שאמה-הכהן: תודה רבה.

יואל חסון: נו, באמת, אדוני היושב ראש.

כרמל שאמה-הכהן: תחשבו.

כרמל שאמה-הכהן: למה אתם מגיבים באופן אוטומטי?

כרמל שאמה-הכהן: מה העניין?

נחמן שי: כרמל, חבל לי, יש לי יותר מדי כבוד אליך.

נחמן שי: באמת.

כרמל שאמה-הכהן: תודה רבה.

נחמן שי: באמת, יש לי כבוד אליך.

נחמן שי: חבל שתעשה - - -

יואל חסון: אגב, 2020 יבוא בסוף, אתה יודע.

נינו אבסדזה: אני אומרת, 2084, אם זה אומר משהו.

כרמל שאמה-הכהן: חברים, מי אמר שיש לזה רוב?

כרמל שאמה-הכהן: תצביעו.

כרמל שאמה-הכהן: אתם רואים שיש פה החלטות - - -

יואל חסון: אתם בינתיים מגייסים.

יואל חסון: באמת, ועדת כלכלה אף פעם לא הייתה ככה קואליציה-אופוזיציה.

יואל חסון: זה אף פעם לא היה ככה.

יואל חסון: חבל, חבל.

כרמל שאמה-הכהן: חבר הכנסת חסון, תודה רבה.

יואל חסון: חבל שאתם עושים כי - - -

כרמל שאמה-הכהן: אנחנו עוברים לנושא הבא של פיצול הסעיף של החינוכית.

יוליה שמאלוב-ברקוביץ: אבל אם אתם עושים פיצול אני יורדת מהרביזיה שלי.

כרמל שאמה-הכהן: הפסקה של 5 דקות בדיון.

כרמל שאמה-הכהן: תוך 5 דקות יחודש הדיון.

לאה ורון: רבותיי, הישיבה נתחדשה, אנחנו מבקשים לשבת.

לאה ורון: רבותיי, חברי הכנסת, הישיבה התחדשה.

כרמל שאמה-הכהן: זאב אלקין, נא לשבת, בבקשה.

כרמל שאמה-הכהן: אתה שותף בדיון עכשיו.

כרמל שאמה-הכהן: אנחנו מתחילים בהצבעה על ההצעה שלי.

כרמל שאמה-הכהן: ראשית, בואו נעשה סדר לגבי המצביעים: חברת הכנסת אבסדזה, את ממלאת מקום של נחמן שי.

כרמל שאמה-הכהן: כך לפי מה שהצגתם לנו; חברת הכנסת יוליה שמאלוב ברקוביץ' היא ממלאת מקום של כל השאר.

יואל חסון: לא, זה לא נכון.

כרמל שאמה-הכהן: אבל זה מה שכתוב.

יואל חסון: לא, אדוני, תסלח לי.

יואל חסון: סיעת קדימה יודעת בדיוק מי מחליף את מי, ומי מחליף את מה.

כרמל שאמה-הכהן: אני אגיד לך מה כתוב לנו.

כרמל שאמה-הכהן: אני אומר לך מה הוצג לי.

כרמל שאמה-הכהן: כתוב פה שחברת הכנסת אבסדזה היא במקום בל"ד.

כרמל שאמה-הכהן: האיש שיושב מטעמכם על המשבצת של בל"ד זה נחמן שי שהצביע בהצבעה הקודמת.

יואל חסון: הוא פה.

כרמל שאמה-הכהן: אוקיי.

כרמל שאמה-הכהן: אם הוא מצביע זה אומר שנינו לא יכולה להצביע לפני יוליה.

יואל חסון: איפה כתוב דבר כזה?

יואל חסון: זה לא נכון.

אתי בנדלר: סליחה, אני לא עקבתי אחרי - - -

נינו אבסדזה: כתוב שיש סטטוס שונה בין שני ממלאי מקום.

כרמל שאמה-הכהן: חברים, עוד מעט לא תוכלו להצביע כי תהיו בחוץ.

כרמל שאמה-הכהן: תנו רגע לברר את זה.

כרמל שאמה-הכהן: מה שהיועצת המשפטית תגיד, כך יהיה.

כרמל שאמה-הכהן: נינו היא ממלאת מקום על המשבצת של בל"ד.

כרמל שאמה-הכהן: מי שיושב באופן קבוע על נושא של בל"ד זה נחמן שי.

כרמל שאמה-הכהן: השאלה אם יכול להיות מצב שגם נחמן שי וגם נינו מצביעים.

אתי בנדלר: אני אומרת במלוא הזהירות כי אני אולי צריכה לקחת לצורך העניין את התקנון ולבדוק את זה ביתר זהירות.

אתי בנדלר: על פני הדברים, בהתאם לטבלה שאני רואה כאן, היושב ראש צודק.

אתי בנדלר: כי אם חברת הכנסת יוליה שמאלוב היא ממלאת מקום בוועדה, וחברת הכנסת נינו אבסדזה היא רק במקום בל"ד כשמי שיושב במקום בל"ד באופן קבוע הוא נחמן שי – היא בעצם ממלאת מקום של נחמן שי, לפי מה שכתוב כאן.

נינו אבסדזה: מי קבע?

לאה ורון: ועדת הכנסת היא שקבעה.

אתי בנדלר: לכאורה חברת הכנסת אבסדזה היא ממלאת מקומו של נחמן שי.

יואל חסון: אדוני היושב ראש, אני מבקש התייעצות סיעתית של חמש דקות בעניין הזה.

יואל חסון: אני חייב את זה, באמת.

כרמל שאמה-הכהן: לְמה?

יואל חסון: כי אנחנו צריכים להגדיר את העמדה שלנו, ואנחנו צריכים לטפל בזה, אז תן לנו חמש דקות.

יואל חסון: זה אמיתי.

נחמן שי: רוצים הפסקה.

כרמל שאמה-הכהן: שתי דקות.

יואל חסון: זה מה שעוזר לך, שתי דקות?

כרמל שאמה-הכהן: יואל, אנחנו צריכים לעבור עוד מעט לדיון הבא.

כרמל שאמה-הכהן: שתי דקות, ואנחנו מתחילים ישר בהצבעה.

כרמל שאמה-הכהן: אנחנו ממתינים שתי דקות לסיעת קדימה שתסיים התייעצות שלה.

כרמל שאמה-הכהן: יואל, בדיוק שתי דקות.

כרמל שאמה-הכהן: חברים, אנחנו מחדשים את ההצבעה.

כרמל שאמה-הכהן: חבר הכנסת יואל חסון, מרכז סיעת קדימה באופוזיציה בוועדה.

יואל חסון: כן, אדוני היושב ראש.

כרמל שאמה-הכהן: לאור העובדה שמדובר בתהליך פנימי שלכם ואף על פי שיש לנו דעה יחסית די ברורה בעניין, אני נוטה לא להתערב בנושא.

כרמל שאמה-הכהן: תחליטו מה שתחליטו ביניכם.

יואל חסון: אדוני, הגענו להסכמה עם חברת הכנסת יוליה שמאלוב ברקוביץ', שכמו תמיד מתנהלת באחריות, והכול בסדר.

לאה ורון: שזה אומר, מה?

כרמל שאמה-הכהן: לרבות ריאיונות בתקשורת.

יוליה שמאלוב-ברקוביץ: בעיקר - - - יושבת ראש המפלגה שלי.

לאה ורון: מי מצביע במקום ישראל חסון, האם חברת הכנסת אבסדזה או חברת הכנסת שמאלוב-ברקוביץ'?

יואל חסון: כל הצבעה זה יהיה רלוונטי למה שתהיה ההצבעה.

יואל חסון: זה נקבע לפי עמדת סיעה.

יואל חסון: במה שקשור לטלוויזיה החינוכית ולעניינים האלה תצביע נינו אבסדזה.

יואל חסון: במקום שתהיה בעיה יוליה תודיע שיש בעיה.

כרמל שאמה-הכהן: אנחנו מצביעים עכשיו על הצעתי.

כרמל שאמה-הכהן: יש משמעת סיעתית פרטנית סלקטיבית.

אתי בנדלר: מאחר שלא הספקתי לבדוק לעומק את הנושא - - -

יואל חסון: אבל צריך להגיד גם משהו לזכותה של חברת הכנסת שמאלוב-ברקוביץ' גם בעובדה שהיא ממלאת מקום.

יואל חסון: היא מגיעה לוועדה, היא מכירה את פרטי הדיונים.

יואל חסון: יש לה לפעמים עמדות שלא תואמות לעמדה הסיעתית, וזה בסדר גמור, זה לגיטימי.

יוליה שמאלוב-ברקוביץ: עמדות מקצועיות.

יואל חסון: יש עמדה סיעתית בסוף.

כרמל שאמה-הכהן: ועל זה היא תבורך.

יואל חסון: גם אתה תבורך, אדוני.

לאה ורון: חבר הכנסת אלקין מצביע במקום חבר הכנסת דני דנון?

לאה ורון: סליחה?

יואל חסון: הוא אמר "ברור", מה לא ברור?

יוליה שמאלוב-ברקוביץ: בליכוד אין מישהו במקום בל"ד?

כרמל שאמה-הכהן: חבר הכנסת אלקין, אתה אמור להצביע.

כרמל שאמה-הכהן: וחבר הכנסת אקוניס, שלא תגיד לי - - -

יואל חסון: על מה בדיוק מצביעים?

כרמל שאמה-הכהן: הצעתי היא שההוראה שהציע חבר הכנסת נחמן שי, יהיה לה תאריך תחילה מ-1 בינואר 2020.

יואל חסון: יש לי הצעה לסדר חשובה לפני ההצבעה.

כרמל שאמה-הכהן: שנייה.

כרמל שאמה-הכהן: מי בעד?

יואל חסון: אדוני, לפני ההצבעה הצעה לסדר חשובה.

כרמל שאמה-הכהן: לא, לא.

יואל חסון: משפט.

יואל חסון: זה חשוב.

כרמל שאמה-הכהן: יואל, מספיק.

יואל חסון: משפט.

יואל חסון: זה חשוב.

כרמל שאמה-הכהן: נו?

יואל חסון: בסופו של דבר, אדוני, קודם כול במקום ללכת למשחק פה ולתרגיל - -

כרמל שאמה-הכהן: עזוב.

יואל חסון: זה תרגיל כי אתם גייסתם רוב עכשיו כדי להפיל הצעה שהתקבלה כדת וכדין.

כרמל שאמה-הכהן: תודה רבה.

יואל חסון: במקום תרגיל עדיף להפיל את ההחלטה וזהו.

כרמל שאמה-הכהן: חבר הכנסת יואל חסון, בעוד שנייה אתה בחוץ.

יואל חסון: סתם עושים תרגיל פה.

כרמל שאמה-הכהן: אוקיי.

כרמל שאמה-הכהן: מי בעד ההצעה?

כרמל שאמה-הכהן: חברי הכנסת אלקין ואקוניס, אנחנו באמצע ההצבעה.

כרמל שאמה-הכהן: מי בעד ההצעה?

לאה ורון: חבר הכנסת אקוניס?

כרמל שאמה-הכהן: אקוניס לא משתתף.

כרמל שאמה-הכהן: בעד – רוב

כרמל שאמה-הכהן: נמנעים – אין

לאה ורון: 7- בעד הצעתו של חבר הכנסת כרמל שאמה.

קריאות: מי נגד?

לאה ורון: 5 – נגד.

לאה ורון: חבר הכנסת עמיר פרץ לא מצביע?

איתן כבל: לא מצביע.

איתן כבל: אני מצביע.

יואל חסון: שוב הצלחתם בתרגיל קואליציוני להפיל החלטה חשובה.

כרמל שאמה-הכהן: אנחנו עוברים להצבעה על ערוץ 10.

יואל חסון: - - לא יודעים להפסיד בכבוד, אדוני היושב ראש.

יואל חסון: לא יודעים להפסיד בכבוד.

כרמל שאמה-הכהן: אתה כרגע הפסדת, ואתה - - -

יואל חסון: אתה לא יודע להפסיד בכבוד.

נחמן שי: אני רוצה להסתייג.

אתי בנדלר: אתה מבקש להסתייג, ושזה יהיה מידי?

אתי בנדלר: אתה מהנהן בראשך, מה המשמעות?

אתי בנדלר: אז כל מי שרוצה להסתייג שיגיש הסתייגות.

נחמן שי: התשובה היא כן.

יואל חסון: התשובה היא כן, כן וכן.

אתי בנדלר: דהיינו ההסתייגות של נחמן שי וחבר הכנסת חסון – מי עוד?

יואל חסון: וגם נינו אבסדזה.

כרמל שאמה-הכהן: חברים, הבקשה של ערוץ 10 בדיון הקודם נדחתה.

כרמל שאמה-הכהן: לא היה לה רוב.

כרמל שאמה-הכהן: הוגשו בקשות לדיון מחדש בנושא הזה.

כרמל שאמה-הכהן: אנחנו לא מקיימים דיון, רק לפנים משורת התקנון וההיגיון נותנים זכות דיבור למנכ"ל ערוץ 10 לשכנע את חברי הוועדה.

נחמן שי: מה זאת אומרת?

כרמל שאמה-הכהן: אין דיון בנושא.

אתי בנדלר: סליחה, אדוני, אני מתנצלת שאני חוזרת לנושא הקודם.

אתי בנדלר: אני מודה לכם שהפניתם את תשומת לבי.

אתי בנדלר: במסגרת הצעתך לעניין הערוץ הנושאי מתחייבים לכך, ודובר על כך גם בישיבה הקודמת שדנה בנושא, תיקונים עקיפים לחוק סיווג, סימון ואיסור שידור שידורים מזיקים ולחוק שידורי טלוויזיה (כתוביות ושפת סימנים).

אתי בנדלר: הרעיון הוא שככל שיהיה ערוץ נושאי, כמובן, יחולו עליו ההוראות של שני החוקים האלה.

כרמל שאמה-הכהן: נעשה את זה אחרי ערוץ 10, כי אנחנו באמצע דבר.

קריאה: אדוני היושב ראש, אפשר להגיד משהו - - -

כרמל שאמה-הכהן: אנחנו לא דנים בזה כרגע.

ניצן חן: מה שעשית זה לא מנהל תקין.

ניצן חן: זה מראה כמה שהרשות השנייה היא רשות כושלת ולא מנוהלת.

כרמל שאמה-הכהן: אבל מר ניצן חן, אתה - - -

אסף אמיר: יכולת לבוא.

כרמל שאמה-הכהן: מר ניצן חן, פספסת, אבל הוועדה תיקנה את זה בעצמה.

איתן כבל: ניצן, אתה ב-delay.

ניצן חן: אני מודה לאדוני.

כרמל שאמה-הכהן: חברים, מנכ"ל ערוץ 10, בבקשה.

כרמל שאמה-הכהן: זכות הדיבור שלך.

יוסי ורשבסקי: אדוני היושב ראש, חברי כנסת נכבדים.

יוסי ורשבסקי: כפי שאמרתי בדיון הקודם ערוץ 10 השלים את כל המחויבויות שלקח על עצמו בהארכת הזיכיון.

יוסי ורשבסקי: יתרה מכך, ערוץ 10 הינו הזכיין היחיד שאינו חב לציבור חובות תוכן מסוג סוגה עלית.

יוסי ורשבסקי: אמר פה שר התקשורת שהוא בעד דחיית החוב שלנו, ואני מדגיש את דחיית החוב.

יוסי ורשבסקי: אני חושב שתעשו טעות גדולה אם תצביעו נגד דחיית החוב.

יוסי ורשבסקי: כרגע בעלי המניות שלנו מצויים במהלך להרחיב את התשתית הכלכלית של הערוץ באמצעות משקיע חדש.

יוסי ורשבסקי: המהלך הזה לא יצלח אם לא יהיה הסדר לתשלום החוב.

יוסי ורשבסקי: ברור שכל משקיע הגיוני מעוניין שכסף חדש יושקע קודם כול בתוכן, קודם כול על המסך.

יוסי ורשבסקי: הפעלת הערוץ בשנת 2012 תדרוש מבעלי המניות הזרמה כספית גדולה מאוד על מנת לעמוד במחויבויות התוכן שהערוץ לקח על עצמו.

יוסי ורשבסקי: בעלי המניות מוכנים, אכן, להזרים את הכסף הזה.

יוסי ורשבסקי: אני פונה אליכם כדי שתדחו את החוב; זה חוב שהוא לא למדינה, אלא רובו לרשות השנייה.

יוסי ורשבסקי: מנכ"ל הרשות השנייה אמר שהוא יכול להסתדר עם דחיית החוב.

יוסי ורשבסקי: נראה שיש פה סוג של נקמנות לא במקומה באי דחיית החוב.

יוסי ורשבסקי: לפני הוועדה מונחת היום הצעה לתיקון נוסף בחוק אשר מטרתה לאפשר החזקה משותפת בחדשות 2 של בעל רישיון ובעל זיכיון לתקופת ביניים של שלוש שנים.

יוסי ורשבסקי: החזקה משותפת כזאת אמורה לחסוך 150 מיליון שקל לזכייניות ערוץ 2.

יוסי ורשבסקי: עינינו לא צרה בהם.

יוסי ורשבסקי: רק מה שיכול לקרות במצב הזה שכשערוץ 10 ייסגר אנחנו נישאר עם חברת חדשות אחת שתופעל על-ידי שתי זכייניות של ערוץ 2.

יוסי ורשבסקי: האם לזה התכוונתם שאתם רוצים לעשות רפורמה?

יוסי ורשבסקי: האם אתם רוצים להישאר עם חברת חדשות אחת?

יוסי ורשבסקי: האם התחרות צריכה להתבטא בין "המרוץ למיליון" לבין "הישרדות" או בין "המרוץ למיליון" לבין "האח הגדול"?

יוסי ורשבסקי: או בין חברות חדשות שיחשפו, יתחקרו ויגלו?

יוסי ורשבסקי: אנחנו מבקשים מכם במקביל לאישור הצעה לעיל של החזקת חברת חדשות משותפת לאפשר פריסת התשלומים של ערוץ 10 למשך אותה תקופת ביניים.

יוסי ורשבסקי: ביום 27 בינואר 2012, דהיינו בעוד חודש וחצי, יפוג הזיכיון של הערוץ.

יוסי ורשבסקי: אם תצביעו נגד דחיית החוב לא תיוותר לי ברירה, אלא להמליץ לבעלי המניות לסגור את הערוץ.

יוסי ורשבסקי: אני אומר את זה בכאב לב, בכאב גדול, ובאמת קשה לי לדבר.

יוסי ורשבסקי: אתם בוודאי תגידו, שבעלי המניות סוגרים את הערוץ, ואנחנו נגיד שהמחוקק סוגר את הערוץ.

יוסי ורשבסקי: אבל את האמת זה לא ישנה – ערוץ 10 ייסגר, שוק הטלוויזיה יחזור עשר שנים לאחור ויישאר כזה תקופה ממושכת.

יוסי ורשבסקי: מהלך כזה סותר את רוח הצעת החוק הנוכחית אשר כל מטרתה לגרום להגדלת מספר הערוצים הניתנים לציבור ללא תשלום כספי.

יוסי ורשבסקי: רבותיי, המצב הכלכלי הוא כזה שחברות הטלוויזיה מתקשות לגייס משקיעים.

יוסי ורשבסקי: אני אומר לכם שאם תדחו את בקשתנו המצב יכול להיות כזה שבמשך שנים רבות תהיה פה רק חברת טלוויזיה אחת ומאות, ואולי אלפים של אנשים, יהיו מחוסרי עבודה או שיצטרכו לפנות לאפיקים אחרים ולעזוב את היצירה הישראלית.

יוסי ורשבסקי: זה מה שיש לי להגיד לכם.

כרמל שאמה-הכהן: תודה רבה.

כרמל שאמה-הכהן: חברי הכנסת לא מדברים.

קריאה: למה?

כרמל שאמה-הכהן: כי זה לא דיון.

כרמל שאמה-הכהן: הוא ביקש באופן אישי.

כרמל שאמה-הכהן: אנחנו סך הכול מצביעים על רביזיה.

שי שפיגלמן: ומה עם המשפחות?

שי שפיגלמן: מה אתם תעשו?

שי שפיגלמן: על המצפון שלכם איך אנחנו נפרנס את הילדים שלנו.

שי שפיגלמן: תסתכלו אחד על השני ותשאלו את עצמכם.

שי שפיגלמן: אתם תמשיכו לשבת פה - - לא, אתה לא תעצור אותי.

כרמל שאמה-הכהן: אל תעצור אותו, אל תעצור אותו.

שי שפיגלמן: אתה לא תעצור אותי.

שי שפיגלמן: אתם תמשיכו לשבת פה - -

כרמל שאמה-הכהן: אדוני, תשב ליד השולחן.

כרמל שאמה-הכהן: אני אתן לך זכות דיבור.

כרמל שאמה-הכהן: אתה רוצה לדבר?

שי שפיגלמן: - - ואנחנו נצטרך לבוא ולחפש עבודה?

שי שפיגלמן: כן?

כרמל שאמה-הכהן: אתה רוצה לדבר?

שי שפיגלמן: יש לי ילדה בת שלוש וחצי – אתם תפרנסו אותה?

כרמל שאמה-הכהן: תדבר בצורה מכובדת.

שי שפיגלמן: מה הוא ביקש?

שי שפיגלמן: מה הם ביקשו, לדחות?

שי שפיגלמן: הם לא ביקשו לבטל.

שי שפיגלמן: אתם יושבים פה מגחכים וצוחקים, ואנחנו אלה שיושבים ומתחננים לצאת לעבוד, לפרנסה.

שי שפיגלמן: מה אנחנו מבקשים?

שי שפיגלמן: על המצפון שלך, שלך, שלך ושלך ושל כולכם - -

כרמל שאמה-הכהן: אדוני, אתה רוצה לשבת ולדבר או לא?

שי שפיגלמן: מה עם המשפחות האלה?

שי שפיגלמן: אנשים עובדים – 6,000 שקל בארבע שנים.

שי שפיגלמן: על מה?

כרמל שאמה-הכהן: אדוני, אתה רוצה לשבת ולדבר או אתה רוצה לעשות הצגה?

שי שפיגלמן: לא, אני לא עושה הצגה.

איתן כבל: הוא לא מציג, כרמל.

קריאות: - - -

שי שפיגלמן: תעזבו את הפוליטיקה.

כרמל שאמה-הכהן: אתה מוכן להקשיב לרגע?

שי שפיגלמן: כן, אני מוכן להקשיב, תקשיבו לעובדים.

כרמל שאמה-הכהן: אז תקשיב לרגע.

כרמל שאמה-הכהן: אני אתן לך זכות דיבור למרות שחברי הכנסת אפילו לא מקבלים זכות דיבור, אבל תדבר בצורה מכובדת.

כרמל שאמה-הכהן: תגיד את הדברים הכי קשים – אל תעמוד, אל תנופף בידיים.

כרמל שאמה-הכהן: תדבר, אנחנו נקשיב לך.

שי שפיגלמן: אני מתנצל.

שי שפיגלמן: אבל תקשיבו – מדובר פה במאות אנשים, מדובר במשפחות.

שי שפיגלמן: אנשים רק רוצים לעבוד.

שי שפיגלמן: תעזבו רגע את הפוליטיקה, אני אומר לכם, תעזבו את הכסף, זה סך-הכול כסף.

שי שפיגלמן: די כבר, די, מוטטתם את האנשים.

שי שפיגלמן: אני אומר לכם את זה מהלב – אנשים אומרים כבר, שיסגרו.

שי שפיגלמן: למה אני צריך לבוא הביתה כל הזמן ולהגיד לעצמי, מאיפה אני אביא פרנסה אם חברי הכנסת רוצה לסגור ולסגור?

שי שפיגלמן: די.

שי שפיגלמן: תהיו אנושיים – אנחנו הציבור, אתם הנבחרים.

שי שפיגלמן: תילחמו בשבילנו.

שי שפיגלמן: אתם מוכנים לקחת על המצפון שלכם שגם המשפחות ילכו הביתה?

שי שפיגלמן: די, אני מתחנן בפניכם.

שי שפיגלמן: די, תפסיקו.

שי שפיגלמן: אתם מתעללים באנשים, אתם לא מבינים מה אתם עושים.

שי שפיגלמן: אתם יושבים פה, אבל אנשים יושבים במקומות שלהם בעבודה, ואומרים, נמאס לנו.

שי שפיגלמן: משכנתא, ילדים, גנים – כל הדברים האלה – מאיפה?

שי שפיגלמן: מאיפה?

שי שפיגלמן: אני שואל אותך, מאיפה?

שי שפיגלמן: מה הפוליטיקה?

שי שפיגלמן: תעזבו.

שי שפיגלמן: רביב דרוקר, ביבי, סליחה – ראש הממשלה – תעזבו את זה.

שי שפיגלמן: אנחנו בחרנו בכם, בשביל מה?

שי שפיגלמן: בשביל שתילחמו בשבילנו, לא שתלכו נגדנו.

שי שפיגלמן: כואב לי לראות את המנכ"ל שלי יושב פה ומתחנן בפניכם.

שי שפיגלמן: אני לפני 4-3 שנים ישבתי על הגדרות – אני, דוד אוחיון – מאות מפגינים.

שי שפיגלמן: בשביל מה?

שי שפיגלמן: בשביל להביא פרנסה הביתה.

שי שפיגלמן: די כבר, די, תרדו מאתנו, תנו לנו לעבוד.

שי שפיגלמן: מה מדובר פה?

שי שפיגלמן: 80-70-60 מיליון שקל – הוא ביקש לדחות.

שי שפיגלמן: אני לא מבין בזה, אבל הוא ביקש לדחות.

שי שפיגלמן: די, אני מתחנן.

שי שפיגלמן: אני פונה באמת ללב שלכם, אני פונה ללב שלכם.

שי שפיגלמן: די, בבקשה, תניחו לנו - -

כרמל שאמה-הכהן: נא לסיים.

שי שפיגלמן: - - אנחנו סך-הכול רוצים לעבוד.

כרמל שאמה-הכהן: תודה רבה, אדוני.

אסף אמיר: יש הצעת פשרה.

כרמל שאמה-הכהן: לא, לא.

אסף אמיר: סליחה, שניקח את הכסף הזה ונשקיע אותו בתוכן.

אסף אמיר: הם מסכימים, הרשות השנייה מסכימה.

אסף אמיר: אם חברי הכנסת יסכימו אז הכול בסדר.

אסף אמיר: הכסף יחזור לציבור.

יואל חסון: מדינת ישראל יכולה לחיות בלי 40 מיליון שקל הללו.

כרמל שאמה-הכהן: חברים, אנחנו לא פתחנו דיון.

יואל חסון: הם ביקשו לדחות, הם לא ביקשו לבטל.

כרמל שאמה-הכהן: חברים, לא פתחנו דיון בנושא.

כרמל שאמה-הכהן: מנכ"ל ערוץ 10 קיבל זכות דיבור, עובד שדיבר מדם לבו קיבל לפנים משורת הדין את זכות הדיבור.

אסף אמיר: תעשו ככה או ככה, ככה או ככה, וזה על אנשים, בפירוש על אנשים.

יצחק וקנין: אני רוצה להגיד פה משהו.

יוליה שמאלוב-ברקוביץ: אולי הקואליציה תתייעץ ותשנה את דעתה?

כרמל שאמה-הכהן: תפסיק עם כל ההערות הפופוליסטיות שלך, שלא נענה לך.

כרמל שאמה-הכהן: כי אולי חלק מהאחריות זה גם עליכם, בדרישות האין-סופיות שלכם.

יצחק וקנין: - - - אין פה קואליציה-אופוזיציה.

יואל חסון: לצערי, יש, חבר הכנסת וקנין.

אסף אמיר: למי אתה מספר את זה?

יואל חסון: כשחבר הכנסת אלקין פה אז יש.

אסף אמיר: אין קואליציה-אופוזיציה?

אסף אמיר: אנחנו ילדים פה כולם?

יצחק וקנין: אני רוצה מילה אחת.

כרמל שאמה-הכהן: אבל אחרי זה ייפתח דיון.

יצחק וקנין: לא, זה לא יפתח את הדיון.

יצחק וקנין: אני אומר לכם שבעלי הבית של ערוץ 10 רוצים שהוא ייסגר.

אסף אמיר: ואנחנו לא רוצים.

אסף אמיר: תעזרו לנו שהוא לא ייסגר.

אסף אמיר: הוא רוצה, ואנחנו לא רוצים.

אסף אמיר: ואתם עוזרים לו - -

יואל חסון: אבל האינטרס הציבורי הוא לא לסגור אותו.

אסף אמיר: אתה עוזר לבעל ההון שרוצה לסגור את הערוץ?

אסף אמיר: מה עם העובדים?

אסף אמיר: מה עם האנשים?

אסף אמיר: מה עם האזרחים?

יואל חסון: האינטרס הציבורי הוא לא לסגור את הערוץ הזה, ואתם יודעים את זה.

יואל חסון: זה לא רק עניין של משפחות - -

כרמל שאמה-הכהן: חבר הכנסת יואל חסון.

יואל חסון: - - זה עניין שיש אינטרס ציבורי שהערוץ הזה יישאר פתוח.

נגה רובינשטיין: אז תעזור להם לא לסגור.

כרמל שאמה-הכהן: חבר הכנסת יואל חסון, אני קראתי לך לסדר פעם שנייה.

רוברט טיבייב: - - -

נחמן שי: - - - לקיים דיון.

כרמל שאמה-הכהן: לא מקיימים דיון.

נחמן שי: למה?

נגה רובינשטיין: אז תעזור להם לא - - -

קריאות: - - -

נינו אבסדזה: שמעת, אדוני היושב ראש, אמרו לך, פנו ללב שלך.

נינו אבסדזה: אני ממילא לא יכולה להצביע אז לפחות תן לי חצי שנייה לומר.

נינו אבסדזה: הזהירו אותך, פנו ללב שלך.

נינו אבסדזה: הנה, שמעת את קולו של הלב של בן אדם.

כרמל שאמה-הכהן: חברת הכנסת אבסדזה, את לא קיבלת רשות דיבור, ובפעם האחרונה שהייתה לך הצעת חוק לאשר דחייה לערוץ 10 את משכת אותה מוועדת שרים לחקיקה.

כרמל שאמה-הכהן: נכון או לא?

נינו אבסדזה: כי אנחנו פנינו אליכם - - -

כרמל שאמה-הכהן: אז תודה רבה.

כרמל שאמה-הכהן: הדו-פרצופיות הזאת מספיקה.

כרמל שאמה-הכהן: אל תאשימו אותנו.

יואל חסון: אל תהיו אטומים, אל תהיו אטומים, אל תהיו אטומים.

נינו אבסדזה: לא רצינו סתם צעקות, רצינו מחאה.

קריאות: - - -

יואל חסון: אני מבקש ממך.

נינו אבסדזה: אדוני היושב ראש, חיפשנו תוצאה, לא רצינו צעקות.

כרמל שאמה-הכהן: אל תעשו מזה פוליטיקה.

נינו אבסדזה: אנחנו לא עשינו מזה פוליטיקה, אתם עושים פוליטיקה.

יואל חסון: - - -

כרמל שאמה-הכהן: חברים, אנחנו עוברים להצבעה.

נינו אבסדזה: - - -

כרמל שאמה-הכהן: חברים, אנחנו עוברים להצבעה.

כרמל שאמה-הכהן: אנחנו מצביעים על הבקשה לדיון מחדש.

קריאות: - - -

כרמל שאמה-הכהן: אני מבקש הצבעה שמית.

לאה ורון: חברת הכנסת אבסדזה, בסוף חברת הכנסת שמאלוב-ברקוביץ' מצביעה או את מצביעה?

נחמן שי: שמענו, שמענו, זה באמת לא - - - כולנו באותה דעה.

יוליה שמאלוב-ברקוביץ: אני מצביעה.

נחמן שי: כולנו באותה דעה פה בחדר הזה היום.

יואל חסון: בוא נציל את הערוץ.

יואל חסון: אל תהיה אטום.

יואל חסון: האצבע שלך יכולה להציל, אדוני היושב ראש.

כרמל שאמה-הכהן: יואל, אני אתחיל לענות לך, מספיק.

נחמן שי: אתה רואה שהוא לא יכול.

נחמן שי: אתה לא רואה מי עומד מאחור?

יואל חסון: אל תפחד מאלקין.

כרמל שאמה-הכהן: יואל.

לאה ורון: ההצבעה היא בנושא דחיית מועד תשלום לבעל זיכיון לשידורי טלוויזיה.

יואל חסון: אני מבקש הצבעה שמית.

אתי בנדלר: ההצעה היא לדיון מחדש, עדיין לא הצעה לגופה, אלא בקשה לדיון מחדש.

רוברט טיבייב: השאלה כמה עולה לסגור את ערוץ 10.

יואל חסון: שמית, שמית, בבקשה.

כרמל שאמה-הכהן: אני ביקשתי שמית.

לאה ורון: חבר הכנסת עמיר פרץ, אתה בעד הבקשה לדיון מחדש או נגד?

רוברט טיבייב: אדוני היושב ראש, כמה עולה לסגור את ערוץ 10 בכסף?

כרמל שאמה-הכהן: חבר הכנסת טיבייב, מספיק.

רוברט טיבייב: כמה זה עולה?

לאה ורון: חבר הכנסת נחמן שי, אתה בעד הבקשה לדיון מחדש?

נחמן שי: בהחלט.

לאה ורון: חבר הכנסת רוברט טיבייב?

רוברט טיבייב: כן.

לאה ורון: חברת הכנסת שמאלוב-ברקוביץ'?

יוליה שמאלוב-ברקוביץ: בעד מאוד.

לאה ורון: חבר הכנסת יואל חסון.

יואל חסון: בעד.

לאה ורון: חבר הכנסת ישראל אייכלר.

ישראל אייכלר: נגד.

לאה ורון: חבר הכנסת יצחק וקנין.

יצחק וקנין: נגד.

לאה ורון: חבר הכנסת דוד אזולאי.

דוד אזולאי: נגד.

נחמן שי: ממש - - - כל הצופים של ערוץ 10.

לאה ורון: חבר הכנסת חמד עמאר.

חמד עמאר: נגד.

לאה ורון: חבר הכנסת רוברט אילטוב.

רוברט אילטוב: נגד.

לאה ורון: חבר הכנסת אלקין.

זאב אלקין: נגד.

יואל חסון: תעודת פטירה הוצאתם לערוץ 10 עכשיו.

יואל חסון: תעודת פטירה.

יואל חסון: אתם נושאים באחריות.

לאה ורון: חבר הכנסת אופיר אקוניס.

אופיר אקוניס: נגד.

לאה ורון: חבר הכנסת כרמל שאמה-הכהן.

כרמל שאמה-הכהן: נגד.

לאה ורון: 8- נגד, 5- בעד.

לאה ורון: הבקשה לדיון מחדש לא התקבלה.

יואל חסון: תעודת פטירה הוצאתם, אדוני היושב ראש.

כרמל שאמה-הכהן: מחר ישיבה מחודשת בשעה 8:15.

יואל חסון: תעודת פטירה הוצאתם לערוץ 10, אדוני.

יואל חסון: אחריות שלכם.

כרמל שאמה-הכהן: הישיבה נעולה.